Xaçmazda evə basqın edən şəxslər yaxalanıb - AZƏRTAC – Azərbaycan Dövlət İnformasiya Agentliyi\nXaçmazda evə basqın edən şəxslər yaxalanıb\nNaməlum şəxs Xaçmaz rayonunun Hülövlu kənd sakini Məsumə Qasımovanın evinə girərək onun boynuna bıçaq dirəyib, pul və qızıl-zinət əşyaları tələb edib. Qadın qışqıraraq qonşulardan kömək istədiyindən həmin şəxs masanın üstündəki mobil telefonu götürüb qaçıb.\nDaxili İşlər Nazirliyinin mətbuat xidmətindən AZƏRTAC-a bildiriblər ki, hadisə ilə bağlı Xaçmaz Rayon Polis Şöbəsinə məlumat verilib.\nYaradılmış əməliyyat-istintaq qrupu hadisə yerində olarkən zərərçəkmişlə və qonşuluqda yaşayanlarla söhbətlər aparılıb. Ev sahibəsinin istintaqa verdiyi ilkin ifadədən aydın olub ki, hadisəni törədən şəxs tanınmaması üçün ağzını ağ mələfə ilə bağlayıb, başına idman papağı keçirib. Lakin qadın çox qorxmasına baxmayaraq, hadisəni törədənin bəzi əlamətlərini yadında saxlaya bilib.\nPolislər evin yaxınlığında əkin sahəsinin kənarındakı yarımtikilidə yeni çəkilmiş siqaret kötükləri və iki ədəd boş şirə şüşəsi aşkarlayıblar. Onlar lazımi qaydada qablaşdırılıb digər dəlillərlə birlikdə ekspertizaya göndərilib.\nZərərçəkənin hücum edən şəxsin əlamətləri barədə söylədikləri polisin köməyinə çatıb. Bu əlamətlər şahid ifadələrinə əsasən, rayonda əvvəllər baş vermiş iki mənzil və iki mağaza oğurluğunu da törətməkdə şübhəli bilinən şəxsin görünüşü ilə üst-üstə düşüb. Baş vermiş hadisələrdə əsas diqqət çəkənlər əvvəllər məhkumluq həyatı yaşamış Vüqar Sadıqovun və Taleh Cavadovun şübhəli şəxs qismində polisdə ifadələri alınıb. Tutarlı dəlil-sübutlar qarşısında, nəhayət, törətdikləri əməlləri etiraf edərək bildiriblər ki, həbsdən çıxandan sonra heç bir faydalı işlə məşğul olmayıblar. Yuxarıda qeyd edilən oğurluqları törədəndən sonra isə polisin onları axtardığını biliblər və bir müddət gizlənmək məqsədilə Hülövlü kəndində qalıblar. Bir neçə gün kimsənin diqqətini çəkməyən yarımtikilidə qalıblar. Ərzaq və pul qurtaranda bu hadisəni törədiblər.\nAZERTAG.AZ :Xaçmazda evə basqın edən şəxslər yaxalanıb


Qardaşının "öldürüb dəfn etdiyi" qız tapıldı - AĞLASIĞMAZ » www.tezadlar.az\nQardaşının "öldürüb dəfn etdiyi" qız tapıldı - AĞLASIĞMAZ\n"Tezadlar.az" xəbər verir ki, APA-nın qərb bürosunun verdiyi məlumata görə, Tovuz rayon Polis Şöbəsinin əməkdaşlarının keçirdikləri əməliyyat tədbirləri nəticəsində rayonun Əyyublu kənd sakini, 1995-ci il təvəllüdlü Məhərrəmova Zülfiyyə Nizami qızı tapılaraq bu gün səhər ailəsinə təhvil verilib.\nQeyd edək ki, bir neçə gün öncə Kəpəz TV- nin verdiyi məlumata görə, itkin düşən qızla bağlı araşdırma aparan hüquq-mühafizə orqanlarının əməkdaşları Z.Məhərrəmovanın yaşadığı evdən qan izləri aşkar ediblərmiş...\nİlkin məlumatda bildirilirdi ki, Z.Məhərrəmova sonuncu dəfə evdə qardaşı, 1999-cu il təvəllüdlü Səmədov Anar Nizami oğlu ilə olub. Həmin gün isə Zülfiyyə Məhərrəmovanın öldürülməsi barədə məlumat yayılmışdı...\nTovuz rayonunun Əyyublu kənd sakini, itkin düşən 21 yaşlı Zülfiyyə Məhərrəmovanın öldürülməsi barədə məlumat yayılıb.\n"Tezadlar.az" xəbər verir ki, Trend-in məlumata görə, Z.Məhərrəmovanın kiçik qardaşı Anar şübhəli şəxs qismində saxlanılaraq Tovuz rayon Polis şöbəsinə aparılıb. İlkin ifadəsində qardaşı bacısını öldürərək yaxınlıqdakı qəbiristanlıqda basdırdığını bildirib.\nXatırladaq ki, Əyyublu kənd sakini, 1995-ci il təvəllüdlü Z.Məhərrəmova dünən itkin düşüb.


"ATƏT nümayəndəsi Kasperşik erməni agentidir" - Hərbi ekspert Ü. Cəfərov | Eurasia Diary\n"ATƏT nümayəndəsi Kasperşik erməni agentidir" - Hərbi ekspert Ü. Cəfərov | Eurasia Diary - ednews.net\n"ATƏT nümayəndəsi Kasperşik erməni agentidir" - Hərbi ekspert Ü. Cəfərov\n02.04.2019 12:00 Analitik Mərkəz A- A A+\nQarabağ müharibəsi iştirakçısı, ehtiyatda olan polkovnik, hərbi ekspert Üzeyir Cəfərov gündəmdə olan məsələlərlə əlaqədar Eurasia Diary-ə ekskluziv açıqlamalar verib.\nİlkin olaraq Ermənistan müdafiə naziri David Tonoyanın yeni ərazilərin işğalı ilə bağlı açıqlamasına münasibət bildirən Ü. Cəfərov qeyd edib ki, bir ölkənin baş naziri Vyanada, danışıqlar masasında, sülh şərtlərini müzakirə etdiyi vaxtda müdafiə naziri Nyu-Yorkda hücumdan, yeni ərazilərin işğalından danışırsa, deməli bu ölkədə hökümət iyerarxiyası pozulub və daxili anarxiya hökm sürür. Hökümət nümayəndələri bir-birinə zidd bəyanatlar səsləndirir. Ancaq istənilən halda Azərbaycan tərəfi bu bəyanatlara qarşı öz sərt mövqeyini ortaya qoymalıdır. Tonoyanın verdiyi açıqlamalar Ermənistan dövlətinin siyasi xətti kimi qəbul edilməli və BMT Təhlükəsizlik Şurası və ATƏT-ə bu barədə hesabatlar verilməlidir.\nU. Cəfərovun həmçinin qeyd edib ki, “ATƏT Qarabağ probleminin həllində nəinki heç bir rol oynamır, əksinə bu qurum münaqişənin həlli üçün yeni maneələr yaradır. ATƏT-in sədrinin daimi nümayəndəsi Anjey Kasperşik isə ümumiyyətlə “persona non qrata” elan edilməlidir. O, Azərbaycana buraxılmamalıdır. O, illərdir diplomatik nümayəndə kimi danışıqlarda və təmas xəttindəki monitorinqlərdə iştirak edir. Ancaq onun fəaliyyəti yarıtmaz və səmərəsizdir. Bunula birlikdə, Kasperşik sözün həqiqi mənasında erməni agentidir. O, Azərbaycandan aldığı məlumatları qarşı tərəfə ötürür. Həmçinin bu adam tez-tez verdiyi yazılı bəyanatlarda Qarabağdakı qondarma rejimi müstəqil dövlət kimi qeyd edir. Onun bəyanatlarında işğalçı və separatçı rejim “Dağlıq Qarabağ Respublikası” kimi qeyd edilib. Bu adamın çalışdığı qurum olan ATƏT də daxil olmaqla dünyada heç bir beynəlxalq qurum və heç bir dövlət bu qondarma rejimi müstəqil dövlət kimi tanımayıb. Bəs nə üçün bu adam öz bəyanatlarında rejimi müstəqil dövlət kimi qeyd edib? 2016-cı ildə Ermənistan hərbi təyyarəsi vurularkən onun içərisindəki erməni meyidlərini Kasperşik gecəylə Ermənistana aparmışdı. Ancaq təəssüflər olsun ki, illərdir qanunsuz şəkildə Ermənistan dövləti tərəfindən həbs edilmiş Dilqəm Əsgərov və Şahbaz Quliyev haqda nə ATƏT, nə də Kasperşik heç bir tədbir görmür”.\nÜ. Cəfərovun sözlərinə görə, “Hərbi strateji obyektlər barədə məlumatların mətbuatda verilməsinin qarşısını almaq lazımdır. Bəzən prezidentin müxtəlif hərbi hissələri ziyarət etməsi zamanı “Dron”larla çəkiliş aparılır və bu televiziyada yayımlanır. Dronla çəkilən kadrlarda hərbi hissələrin girişi, çıxışı, maddi-texniki bazası və s. əyani şəkildə təsvir edilir. Düşmən kəşviyyatı bəzən sırf bu tipli çəkilişlər və məlumatlar üçün agentlərə milyonlarla pul xərcləyir. Ancaq biz bunu açıq şəkildə televiziyada nümayiş etdiririk. Belə məsələlərdə maksimum dərəcədə diqqətli olmaq lazımdır”.\n“Azərbaycan son illərdə hərbi arsenalını olduqca genişləndirib. Əvvəllər əsasən Rusiyadan silahlar alırdıq. İndi İsrail, Pakistan, Türkiyə, Çexiya, Belarusiya və digər dövlətlərdən müxtəlif yeni texnologiyalar və müasir silahlar alırıq. Xüsusən Ermənistan “İsgəndər” raketlərini əldə etdikdən sonra Azərbaycanın Belarusiyadan “Polonez” raketlərini alması Rusiyada ciddi narahatlıq yaratdı. Rusiya hər vasitəyə əl atdı ki, biz bu raketlərə yiyələnə bilməyək. Ancaq bu gün Polonezlərimiz var və döyüşə hazır vəziyyətdədir. Qeyd etmək lazımdır ki, Polonez roket sistemləri İsgəndər roketlərinin əsas alternativi hesab edilir. Həmçinin son günlər Ermənistanın Rusiyadan “Su 24” qırıcıları alması günəmdədir. Biz də Pakistandan “JF” qırıcılarını almaq barədə müqavilə imzalamışıq. Hansı ki, o qırıcılar son döyüşlərdə Hindistanın başını çox ağrıtmışdı. Bir faktı da vurğulamaq lazımdır ki, Azərbaycanda çox güclü hava hücumundan müdafiə sistemi mövcuddur. Bu müdafiəni təmin edən “Barrak 8” müdafiə kompleksidir”.


Lakin onun baş qəhrəmanı Söz və Fikirdir, bütün dövrlərin və xalqların ədəbiyyatıdır. Maraqlıdır, o, heç yerdə nə marksizm-leninizmi, nə də SSRİ-ni yada salmır; bu təlim, bu quruluş ona o qədər yaddır ki, hətta düşməncəsinə münasibət də döğurmurdu - çünki, ümumiyyətlə, hər cür ehkam Borxes üçün yolverilməzdir. Lakin qatı antisovet düşüncəlilərdən fərqli olaraq, o da, sovet ədəbiyyatı üçün mövcud deyildi ya da yalnız mənfini müsbətlə əvəz etməklə onun baxışlarını 180 dərəcə\ndöndərmək mümkün olmamışdı (ifrat sağçılar yaxud solçularla olduğu kimi). Borxes, sadəcə, başqa Kainatda yaşayırdı, onun fikirləri o qədər gözlənilməzdir ki, sanki bizi dördüncü, hətta beşinci dərəcədən müşahidə edir. Dünyanın dərkedilməzliyi Borxesə pərişanlıq deyil, sevinc bəxş edirdi - dərketmə prosesi məhz özünün nəhayətsizliyi ilə gözəldir. Borxesdə nə möminlər var, nə də yaramazlar (hərçənd ki, o, "Alçaqlığın ümumi tarixi"ni də yazmışdı). O, nə hakimdir, nə müstəntiq; o, tədqiqatçıdır.


Almaniyada, Cənubi Koreyada da yoluxmalar artırsa...\n"Westfleisch" ət zavodunun işçiləri testdən keçirilir\nAlmaniyada sosial qadağalar yumşaldılandan bir neçə gün sonra koronavirusa yeni yoluxmalar sürət alır və bu da pandemiyanın yenidən nəzarətdən çıxa biləcəyi sarıdan narahatlıq yaradır.\nXəstəliyə nəzarət edən Robert Koch İnstitutu gündəlik bülletenində hər bir xəstənin yoluxdurma sayının 1,1-ə yüksəldiyini bildirib. Bu göstəricinin 1-dən yuxarı olması yoluxmaların çoxalması deməkdir.\nKansler Angela Merkel əyalət liderlərinin təzyiqinə boyun əyərək ötən həftə bəzi yumşalmalara getdi, bəzi mağazalar açıldı, məktəblərin tədricən açılmasına başlandı.\nAmma kansler eyni zamanda “fövqəladə fasilə” elan elədi ki, yoluxmalar yenidən vüsət alarsa, qadağaları bərpa oluna bilsin.\n“Yumşalma tədbirləri zəif hazırlanıb”\nSosial Demokratlardan deputat, epidemiologiya üzrə professor Karl Lauterbach şənbə günü doğma Köln şəhərində küçələrdə xeyli insan görəndən sonra virusun yenidən sürətlə yayılacağı ilə bağlı xəbərdarlıq edib.\n“Yumşalma tədbirləri xeyli zəif hazırlanıb”, – Lauterbach tvitində yazıb.\nRobert Koch İnstitutunun bazar günü bildirməsinə görə, gündəlik yoluxma sayı 667 nəfər artaraq 169 min 218-ə, ölü sayı isə 26 nəfər artaraq 7 min 395-ə çatıb.\n“Yeni yoluxmaların son həftələrdəki kimi azalacağını, yaxud artacağını demək üçün çox tezdir”, – institut bildirir.\nAlmaniya COVID-19-a yoluxmaya görə Avropada altıncı yerdə olsa da, ölü sayını məhdudlaşdıra bilib. Bunu vaxtında kütləvi testlər aparması, səhiyyə sisteminin yaxşı idarə olunması və yaxşı maliyyələşməsi hesabına edib.\n“Reuters” tənqidçilərə istinadla yazır ki, pandemiyanın son mərhələsində yerli hakimiyyətin həddən artıq yükləməsi yeni yoluxmaları aşkarlayıb ona reaksiya verməyi çətinləşdirib.\nÖtən cümə günü Şimali Reyn Vestfaliya vilayətində ət emalı zavodu bağlanıb. Səbəb zavodun 1200 işçisindən 150-dən çoxunda testlərin müsbət çıxmasıdır. Onların çoxu isə şərqi Avropadan gedən miqrantlardır, potensial virus mənbəyi olan ümumi mənzillərdə yaşayırlar.\nSeulda mümkün yoluxanlar axtarılır\nCənubi Koreyada isə rəsmilər bu gün – mayın 11-dən yeni koronavirus dalğasını önləməyə çalışırlar. Seulda gecə klubları və barlarda minlərlə insanın virusa yoluxduğu güman edilir.\nBu Asiya ölkəsi indiyədək pandemiyaya verdiyi reaksiyaya görə alqışlanırdı, son həftələr yoluxma halları kəskin azalmışdı.\nRəsmilər bazar günü gecə ölkə üzrə 35 yeni yoluxma halı açıqlayıblar. Bu, bir aydan artıq bir müddət ərzində yeni yoluxmaların açıqlandığı artıq ikinci gündür.\n“Reuters” yeni yoluxmaların bir sıra gecə klubları və barlarla əlaqəli olduğunu yazır. Həmin mərkəzlər isə daha çox lesbian, gey, biseksual, transgenderlərə (LGBTQ) xidmət göstərir.\nBu isə rəsmilərin yoluxanları izinə düşməsini çətinləşdirir, çünki ölkədə açıq homoseksuallıq tabu sayılır, LGBTQ ayrıseçkiliklə üzləşir, işini itirir, nifrət çıxışlarına məruz qalır.\nHakimiyyət İtaevon ərazisində gecə klublarına getməyə üstünlük verən 4 min nəfəri testdən keçirib, daha 3 min nəfəri axtarır.\n“Prioritetimiz yoluxmaların Seulda daha geniş əraziyə yayılmasını minimuma endirməkdir”, – Baş nazir Chung Sye-kyun bazar ertəsi hökumətin iclasında deyib.\nChung yerli hökumətləri polislə əməkdaşlıq etməyə, testdən bilərəkdən yayınmağa çalışdığı güman edilən şəxsləri tapmağa çağırıb.\n“Onları tez tapıb testdən keçirməliyik, burada sürət vacibdir”, – Chung vurğulayıb.\nAgentlik yazır ki, yeni dalğa Cənubi Koreyada mümkün xəstələrin cidd-cəhdlə izlənməsinin, xəstələrlə bağlı bəzi informasiyanın ictimaiyyətə açıqlanmasının arzuolunmayan əks təsirlərini üzə çıxarır.\nSəhiyyə Nazirliyinin rəsmisi Yoon Tae-ho etiraf edib ki, LGBTQ icmasının bəzi üzvləri üzə çıxaq istəmir, çıxarsa, ayrıseçkiliyə məruz qalacağından ehtiyatlanır.\n“Təsdiqlənmiş xəstələrin hərəkət trayektoriyasını ona görə açıqlayırıq ki, virusa yoluxmuş ola bilənlər könüllü testdən keçsinlər. Sizi xəstələrin şəxsi informasiyasına toxunmamağa, əsassız şayiələr yaymamağa çağırırıq. Bu, təkcə onları incitmir, həm də cəzalandırıla bilər”, – rəsmi vurğulayıb.\nSəhiyyə Nazirliyi İtaevon ərazisində 79 nəfərin test nəticələrinin pozitiv çıxdığını bildirir.\nArtıq bəzi şirkətlər bazar ertəsindən ofisə qayıtmaq planlarını təxirə salıb.


Bu Qanunda istifadə olunan əsas anlayışlar:\nradioaktiv maddə — kənar (xarici) təsir olmadan atom nüvəsinin çevrilməsi nəticəsində ionlaşdırıcı şüa buraxan izotoplar (atomlar);\nionlaşdırıcı şüalanma — radioaktiv çevrilmələr və nüvə parçalanması zamanı ətraf mühitlə qarşılıqlı təsir nəticəsində maddədə müxtəlif işarəli ionlar yarada bilən şüalar;\nradioaktiv maddələrin aktivliyi — radioaktiv maddənin nüvə parçalanma sürətini xarakterizə edən, vahid zamanda baş verən parçalanmaların sayı, vahidi — Bekkereldir (BK), küridir (Kü);\nzivert (zv) — Ekvivalent dozanın güc vahidi olub, 1 kq maddənin 1 saniyədə udduğu enerji;\nrentgen — rentgen və qamma-şüalarının şüalanma doza vahidi olub, normal şəraitdə 1 kub sm havada yaratdığı elektrik yükünün miqdarı;\nradioaktivliyə nəzarət — radiasiya təhlükəsizliyi, radioaktiv maddələr və digər ionlaşdırıcı şüa mənbələrinə aid əsas sanitariya qaydaları və normalarına riayət olunması;\nəhalinin radiasiya təhlükəsizliyi (bundan sonra radiasiya təhlükəsizliyi) — indiki və gələcək nəsillərin sağlamlığının ionlaşdırıcı şüalanmaların zərərli təsirindən qorunması;\ntəbii radiasiya fonu — kosmik şüalanmaların və təbii radionuklidlərin torpaqda, suda, havada, biosferin digər elementlərində, qida maddələrində, habelə insan orqanizmində təbii yaratdığı şüalanma dozası;\ntexnogen dəyişdirilmiş radiasiya fonu — insan fəaliyyəti nəticəsində təbii radiasiya fonunun dəyişdirilməsi;\nyol verilən doza — insan orqanizminin və onun ayrı-ayrı orqanlarının radiohəssaslığını nəzərə almaqla şüalanmanın gələcəkdə orqanizmdə mənfi nəticələr törətməsi ehtimalının inkar olunmasını təsdiqləyən təqvim ili ərzində ionlaşdırıcı şüalanmanın dozası;\nsanitar-mühafizə zonası — ionlaşdırıcı şüalanma mənbəyi ətrafında mənbənin normal istismarı şəraitində əhalinin effektiv (normal) şüalanma normasından yüksək dozalı ərazi;\nmüşahidə zonası — sanitar-mühafizə zonasının hüdudları xaricində radiasiya nəzarəti aparılan ərazi;\nişçi — bilavasitə ionlaşdırıcı şüa mənbələri ilə daimi və ya müvəqqəti işləyən şəxs;\nradiasiya qəzası — texniki qurğuların nasazlığı, işçilərin (personalın) səhvi, təbii fəlakətlər və digər səbəblərdən ionlaşdırıcı şüa mənbələri üzərində idarəetmənin itirilməsi nəticəsində insanların müəyyən olunmuş normadan artıq şüalanmasına və ya ətraf mühitin radioaktiv çirklənməsinə gətirən qəzalar.\nMaddə 2. Radiasiya təhlükəsizliyinin təmin edilməsi sahəsində hüquqi tənzimləmə\nRadiasiya təhlükəsizliyinin təmin edilməsi sahəsində hüquqi tənzimləmə bu Qanun və Azərbaycan Respublikasının digər normativ hüquqi aktları ilə həyata keçirilir.\nAzərbaycan Respublikasının Qanunları və digər normativ hüquqi aktları radiasiya təhlükəsizliyinə və onun bu Qanunla müəyyən edilmiş təminatına olan tələblərin səviyyəsini azalda bilməz.\nRadiasiya təhlükəsizliyi sahəsində Azərbaycan Respublikasının qoşulduğu beynəlxalq müqavilələrin nəzərdə tutduğu qaydalar Azərbaycan Respublikası qanunvericiliyinin mövcud müddəalarından fərqlidirsə, onda beynəlxalq müqavilələrin qaydaları tətbiq olunur.\nMaddə 3. Radiasiya təhlükəsizliyinin təmin olunmasının əsas prinsipləri\nRadiasiya təhlükəsizliyinin təmin olunmasının əsas prinsipləri aşağıdakılardır:\nnormalaşdırma prinsipi — əhalinin bütün ionlaşdırıcı şüalanma mənbələrindən aldıqları fərdi dozanın miqdarı yol verilən dozadan yüksək olmaması;\nəsaslandırma prinsipi — ionlaşdırıcı şüa mənbələrindən istifadə zamanı insan və cəmiyyətə veriləcək fayda təbii radiasiya fonuna əlavə olunan şüalanma dozası nəticəsində yarana bilən zərərin riskindən artıq olmadıqda belə istifadə ilə bağlı bütün fəaliyyət növlərinin qadağan olunması;\noptimallaşdırma prinsipi — ionlaşdırıcı şüa mənbələrinin istifadəsi zamanı iqtisadi və sosial amillər nəzərə alınmaqla fərdi şüalanma dozasının və şüalanmaya məruz qalan şəxslərin sayının mümkün qədər aşağı səviyyədə saxlanılması.\nRadiasiya qəzası zamanı radiasiya təhlükəsizliyinin təmin olunmasında aşağıdakılar əsas götürülməlidir:\nradiasiya qəzasının nəticələrini ləğv etmək üçün nəzərdə tutulan tədbirlər zərərdən çox fayda verməlidirlər;\nradiasiya qəzasının nəticələrinin ləğvi üzrə fəaliyyətin növləri və miqyası ionlaşdırıcı şüalanma dozasının maksimum azalmasını təmin etməlidirlər.\nMaddə 4. Radiasiya təhlükəsizliyinin təmin edilməsi\nRadiasiya təhlükəsizliyinin təmin edilməsi üçün aşağıdakı tədbirlərin həyata keçirilməsi nəzərdə tutulur:\ntəşkilati-hüquqi, mühəndis-texniki, sanitariya-gigiyena, tibbi-profilaktik, təlimat və təhsil xarakterli tədbirlər kompleksinin;\ndövlət və yerli özünüidarə orqanları, ictimai birliklər, hüquqi və fiziki şəxslər tərəfindən radiasiya təhlükəsizliyi sahəsində qayda, norma və normativlərə əməl olunma tədbirlərinin;\nradiasiya şəraiti və radiasiya təhlükəsizliyi tədbirləri haqqında əhaliyə məlumat verilməsi.\nII fəsil. Radiasiya təhlükəsizliyinin təmin olunması sahəsində dövlət və yerli özünüidarə orqanlarının səlahiyyətləri\nMaddə 5. Radiasiya təhlükəsizliyinin təmin olunması sahəsində dövlət orqanlarının səlahiyyətləri\nRadiasiya təhlükəsizliyinin təmin olunması sahəsində dövlət orqanlarının səlahiyyətləri aşağıdakılardır:\ndövlət siyasətinin müəyyənləşdirilməsi və onun həyata keçirilməsi;\nmüvafiq qanunvericilik aktlarının, digər normativ hüquqi aktların işlənib hazırlanması, qəbul edilməsi və onlara əməl olunmasına nəzarət;\ndövlət proqramının hazırlanması və həyata keçirilməsi;\nradiasiya təsiri nəticəsində əhalinin sağlamlığına və əmlakına dəyə bilən zərərin yüksək riski ilə əlaqədar kompensasiyanın növləri və miqdarının təyin olunma qaydalarının müəyyənləşdirilməsi;\nradiasiya qəzası baş vermə təhlükəsi yaranarsa, çevik tədbirlərin təşkili və həyata keçirilməsi;\nradiasiya qəzası nəticəsində əhalinin sağlamlığına və əmlakına dəyən zərərin ödənilməsi qaydasının müəyyənləşdirilməsi;\nəhalinin radiasiya təhlükəsizliyinin təmin edilməsi, o cümlədən şüalanma dozasının uçotu və ona nəzarət sahəsində vahid dövlət idarəetmə sisteminin yaradılması və onun fəaliyyətinin təmin olunması;\nradiasiya qəzası nəticəsində radioaktiv çirklənmələrə məruz qalmış ərazilərdə iş və yaşayışın xüsusi rejiminin müəyyən edilməsi;\nmüvafiq ərazilərin radiasiya şəraiti haqqında sakinlərə informasiya verilməsi;\nradiasiya qəzası nəticəsində şüalanmaya məruz qalmış əhaliyə kömək göstərilməsinin təşkili və ona nəzarət;\nradiasiya qəzası nəticəsində radioaktiv çirklənməyə məruz qalmış ərazilərdə təbii qoruqların — nadir bitki və heyvan növlərinin mühafizəsi üçün tədbirlər görülməsi;\nstrateji nüvə materiallarının, radioaktiv maddələrin və digər ionlaşdırıcı şüa mənbələrinin idxal və ixracının, onların tranzit ötürülməsinin, ölkə ərazisində daşınmasının tənzimlənməsi və fəaliyyət növlərinə nəzarətin həyata keçirilməsi;\nradiasiya təhlükəsizliyinin təmin edilməsi sahəsində Azərbaycan Respublikasının beynəlxalq əməkdaşlığının həyata keçirilməsi və beynəlxalq müqavilələr üzrə öhdəliklərin yerinə yetirilməsi.\nMaddə 6. Radiasiya təhlükəsizliyinin təmin edilməsi sahəsində yerli özünüidarə orqanlarının səlahiyyət və vəzifələri\nRadiasiya təhlükəsizliyinin təmin edilməsi sahəsində yerli özünüidarə orqanlarının səlahiyyət və vəzifələri Azərbaycan Respublikasının müvafiq qanunvericilik aktları ilə müəyyən edilir.\nIII fəsil. Radiasiya təhlükəsizliyinin təmin edilməsi sahəsində dövlət idarəetməsi və nəzarəti\nMaddə 7. Radiasiya təhlükəsizliyinin təmin edilməsi sahəsində dövlət idarəetməsi və nəzarəti\nRadiasiya təhlükəsizliyinin təmin edilməsi sahəsində dövlət idarəetməsini və nəzarətini öz səlahiyyətləri çərçivəsində müvafiq icra hakimiyyəti orqanları həyata keçirirlər.\nRadiasiya təhlükəsizliyinin təmin edilməsi sahəsində dövlət idarəetməsini və nəzarətini həyata keçirən müvafiq icra hakimiyyəti orqanlarının fəaliyyəti qanunvericiliklə tənzimlənir.\nFövqəladə vəziyyətin qüvvədə olduğu müddət ərzində onun tətbiq edildiyi ərazidə radioaktiv məhsulları istehsal və istifadə edən təşkilat və müəssisələrin fəaliyyəti qanunvericiliklə müəyyən edilmiş qaydada tam və ya qismən dayandırıla bilər.\nMaddə 8. Radiasiya təhlükəsizliyinin təmin edilməsi sahəsində dövlət proqramları\nRadiasiya təhlükəsizliyinin təmin edilməsi sahəsində tədbirləri həyata keçirmək üçün dövlət proqramları, o cümlədən ərazi (regional) proqramlar hazırlanır.\nRadiasiya təhlükəsizliyinin təmin edilməsi sahəsində dövlət proqramların yerinə yetirilməsi tədbirlərinin maliyyələşdirilməsi dövlət büdcəsinin vəsaiti və qanunvericiliklə nəzərdə tutulmuş digər mənbələr hesabına həyata keçirilir.\nMaddə 9. Radiasiya təhlükəsizliyinin təmin edilməsi sahəsində dövlət normalaşdırılması\nRadiasiya təhlükəsizliyinin təmin edilməsi sahəsində dövlət normalaşdırılması sanitariya-gigiyena norma, qayda və normativlərinin, radiasiya təhlükəsizliyi qaydalarının, dövlət standartlarının, əməyin mühafizəsi, tikinti norma və qaydalarının radiasiya təhlükəsizliyi haqqında sərəncamverici, təlimat və başqa sənədlərin qəbul edilməsi ilə həyata keçirilir.\nRadiasiya təhlükəsizliyinin təmin edilməsi sahəsində sanitariya norma və qaydaları, gigiyena normativləri Azərbaycan Respublikasının qanunvericiliyi ilə müəyyən olunmuş qaydada müvafiq icra hakimiyyəti orqanı tərəfindən təsdiq edilir.\nİonlaşdırıcı şüa mənbələrindən istifadə edildikdə Azərbaycan Respublikası hüdudlarında şüalanmanın aşağıdakı əsas gigiyena normativləri müəyyənləşdirilir:\nəhali üçün orta illik yol verilən doza 0,001 zivertə bərabərdir və ya insanın bütün həyatı dövründə (70 il) yol verilən doza 0,07 zivert (zv) qəbul olunur. Ardıcıl beş il ərzində orta illik yolverilən doza 0,001 zivertdən artıq olmamalıdır;\nradiasiya qurğularında işləyənlər üçün yol verilən orta illik doza 0,02 zivertə və ya həyatının müəyyən fəaliyyəti dövründə (50 il) yol verilən doza 1 zivertə bərabər götürülür. Əgər ardıcıl beş il ərzində orta illik yol verilən doza 0,02 zivertdən böyük olmazsa, onda bu beş ilin ayrı-ayrı illərində orta illik yol verilən doza 0,05 zivertə çata bilər.\nBu Qanunla müəyyən olunmuş yol verilən şüalanma dozasının həddinə təbii radiasiya fonunun və ya texnogen təsirlə dəyişilmiş radiasiya fonunun yaratdığı dozalar, habelə vətəndaşların (xəstələrin) diaqnostika və müalicəsi zamanı rentgen-radioloji və digər mənbələrdən aldıqları dozalar daxil deyil. Şüalanma dozalarının qəbul olunmuş hədləri insan orqanizminin və onun ayrı-ayrı orqanlarının şüalanmaya məruz qalması zamanı yol verilə bilən dozaların müəyyənləşdirilməsi üçün ilkin hədlər kimi qəbul edilə bilər.\nRadiasiya qəzası şəraitində məhdud zaman intervalında sanitariya-gigiyena norma və qaydaları ilə müəyyənləşdirilmiş dozadan artıq dozalara da yol verilə bilər.\nƏhali şüalanmaya məruz qaldıqda bu maddədə müəyyənləşdirilmiş şüalanmanın əsas gigiyena normativləri (dozanın yol verilə bilən həddi) ölkənin müxtəlif əraziləri üçün müvafiq icra hakimiyyəti orqanı tərəfindən konkret sanitariya-gigiyena və ekoloji şəraitin, əhalinin sağlamlıq vəziyyətini, ətraf mühitin başqa amillərinin insana təsir səviyyəsini nəzərə almaqla azaldıla bilər.\nRadioaktiv maddələr və digər ionlaşdırıcı şüa mənbələri ilə iş vaxtı radioaktiv şüalanmadan mühafizə üzrə texniki təhlükəsizlik haqqında təlimat qanunvericilikdə müəyyən olunmuş qaydada müvafiq icra hakimiyyəti orqanı tərəfindən təsdiq edilir.\nRadiasiya təhlükəsizliyi məsələləri üzrə dövlət standartları, tikinti norma və qaydaları, əməyin mühafizəsi qaydaları, sərəncam, təlimat metodiki və digər sənədlər səlahiyyətli dövlət orqanları tərəfindən təsdiq edilir.\nMaddə 10. İonlaşdırıcı şüa mənbələrindən istifadə ilə əlaqədar fəaliyyətin həyata keçirilməsi\nİonlaşdırıcı şüa mənbələrindən istifadə ilə əlaqədar elmi-tədqiqat, təcrübi-konstruktor işləri, qurğuların tikilməsi, onlar üçün texnoloji avadanlığın layihələşdirilməsi və hazırlanması, radiasiya təhlükəsizliyi vasitələrinin, həmçinin radioaktiv maddələrin hasilatı, emalı (istehsalı), daşınması, nəqli, saxlanılması, istifadəsi, məhv edilməsi və basdırılması sahəsindəki işlər dövlət inhisarında olmaqla müvafiq icra hakimiyyəti orqanının müəyyən etdiyi qaydada həyata keçirilir.\nMaddə 11. Radiasiya təhlükəsizliyinin təmin edilməsinə istehsalat nəzarəti\nİonlaşdırıcı şüa mənbələrinin istifadəsi ilə əlaqədar fəaliyyət göstərən müəssisələr və təşkilatlar radiasiya təhlükəsizliyinin təmin edilməsi üçün müntəzəm istehsalat nəzarəti keçirirlər.\nİstehsalat nəzarətinin həyata keçirilməsi qaydası hər bir müəssisə və ya təşkilat üçün onun işinin xüsusiyyət və şəraiti nəzərə alınmaqla təyin edilir və radiasiya təhlükəsizliyinin təmin edilməsi sahəsində müvafiq icra hakimiyyəti orqanları ilə razılaşdırılır.\nRadiasiya təhlükəsizliyinin təmin edilməsi sahəsində pozuntular aşkar edildikdə istehsalat nəzarətini həyata keçirən səlahiyyətli şəxslərin pozuntular aradan qaldırılanadək ionlaşdırıcı şüa mənbələri ilə aparılan işləri dayandırmaq hüququ vardır.\nMaddə 12. Radiasiya təhlükəsizliyinin təmin edilməsi sahəsində ictimai nəzarət\nAzərbaycan Respublikasının qanunvericiliyinə uyğun olaraq ictimai birliklər radiasiya təhlükəsizliyinin təmin edilməsi sahəsində fəaliyyət göstərən müəssisələrdə və təşkilatlarda norma, qayda və normativlərin yerinə yetirilməsinə ictimai nəzarət etmək hüququna malikdirlər.\nIV fəsil. Radiasiya təhlükəsizliyinin təmin edilməsinə tələblər\nMaddə 13. Radiasiya təhlükəsizliyi şəraitinin qiymətləndirilməsi\nMüvafiq icra hakimiyyəti orqanları ionlaşdırıcı şüa mənbələrindən istifadə ilə əlaqədar fəaliyyət göstərən müəssisə və təşkilatlarda, habelə radiasiya nəzarəti aparılan ərazilərdə radiasiya təhlükəsizliyinin təmin edilməsi tədbirlərini həyata keçirir, onların effektivliyinin qiymətləndirilməsi işini aparır.\nRadiasiya təhlükəsizliyinin qiymətləndirilməsi aşağıdakılara əsasən həyata keçirilir:\nətraf mühitin radioaktiv çirklənməsinin xüsusiyyəti və dərəcəsi;\nradiasiya təhlükəsizliyinin təmin edilməsində norma, qayda və gigiyena tədbirlərinə əməl olunmasının təhlili;\nradiasiya qəzasının ehtimalı və onun miqyası;\nradiasiya qəzalarının qarşısının alınması və onun nəticələrinin ləğv edilməsinə hazırlıq;\nionlaşdırıcı şüa mənbələrindən əhalinin ayrı-ayrı qruplarının məruz qaldıqları şüalanma dozalarının təhlili;\nmüəyyən olunmuş normadan artıq şüalanma dozasına məruz qalmış şəxslərin sayı.\nƏrazi, müəssisə və təşkilatların radioaktiv təhlükəsizliyə hazırlığının vəziyyəti hər il ərazi, müəssisə və təşkilatların radioloji-gigiyenik pasportlarında əks olunur.\nƏrazi, müəssisə və təşkilatların radioloji-gigiyenik pasportlarının forması və tərtib edilməsinin qaydası müvafiq icra hakimiyyəti orqanı tərəfindən təsdiq edilir.\nMaddə 14. İonlaşdırıcı şüa mənbələri ilə iş zamanı radiasiya təhlükəsizliyinin təmin edilməsinə dair tələblər\nİonlaşdırıcı şüa mənbələrindən istifadə ilə əlaqədar fəaliyyət göstərən müəssisə və təşkilatlar aşağıdakı tələbləri yerinə yetirməlidirlər:\nradiasiya təhlükəsizliyinin təmin edilməsinə aid bu Qanunda və digər normativ hüquqi aktlarda müəyyən edilmiş tələblərə, normalara, qaydalara, normativlərə və təlimatlara əməl edilməsi;\nradiasiya təhlükəsizliyinin təmin edilməsi sahəsində tədbirlərin planlaşdırılıb həyata keçirilməsi;\nionlaşdırıcı şüa mənbələri hesab edilən yeni (modernləşdirilmiş) istehsalat, texnoloji proses, məhsul, material və maddələrə dair insan sağlamlığı üçün radiasiya təhlükəsizliyi baxımından əsaslandırma işlərinin aparılması;\nradioloji şərait üzrə müəssisə və təşkilatın ərazisində, otaqlarda və iş yerlərində, həmçinin radioaktiv maddələrin tullantıları üzərində radiasiya təhlükəsizliyinin təmin edilməsi ilə əlaqədar müntəzəm olaraq istehsalat nəzarətinin həyata keçirilməsi;\nişçilərin (personalın) fərdi şüalanma dozalarına nəzarət və onların uçotu;\nistehsalat nəzarəti xidməti mütəxəssislərinin, iş icraçılarının, daimi və ya müvəqqəti olaraq ionlaşdırıcı şüa mənbələri ilə işləyən digər şəxslərin attestasiyasının keçirilməsi;\nişçilərin ilkin (işə qəbul olunarkən) və dövri (müntəzəm) tibbi müayinələrdən keçirilməsi;\nişçilərin (personalın) iş yerində məruz qaldığı ionlaşdırıcı şüalanmanın səviyyəsi və onların aldıqları fərdi şüalanma dozaları haqqında onlara müntəzəm məlumat verilməsi;\nradiasiya təhlükəsizliyi sahəsində müvafiq icra hakimiyyəti orqanlarına radiasiya təhlükəsizliyi üçün qorxu yaradan qəza şəraiti və texnoloji reqlament pozuntuları haqqında vaxtında məlumat verilməsi;\nradiasiya təhlükəsizliyinin təmin edilməsi sahəsində müvafiq icra hakimiyyəti orqanlarının qərar və sərəncamlarının, onların səlahiyyətli nümayəndələrinin müvafiq göstərişlərinin yerinə yetirilməsi;\nradiasiya təhlükəsizliyinin təmin edilməsi sahəsində əhalinin hüquqlarının həyata keçirilməsinin təmin edilməsi;\nradioaktiv şüa mənbələri ilə işləyən işçilərin vaxtaşırı radiasiya təhlükəsizlik texnikası qaydaları ilə tanış edilməsi.\nMaddə 15. Təbii radionuklidlərin təsirindən əhalinin təhlükəsizliyinin təmin edilməsi\nİşçilərin və əhalinin yaşayış və istehsalat binalarında radon, onun parçalanma məhsulları, habelə digər təbii radionuklidlərin yaratdığı şüalanma normativlərlə müəyyən olunmuş dozadan artıq olmamalıdır.\nƏhali və işçilərin təbii radionuklidlərin təsirindən mühafizəsi məqsədilə aşağıdakı tədbirlər həyata keçirilməlidir:\nqamma-şüalanmanın və torpaqdan ayrılan radonun səviyyəsini nəzərə almaqla binaların və qurğuların tikilməsi üçün zərərsiz (təhlükəsiz) torpaq sahələrinin ayrılması;\nradonun binaya daxil olmasının qarşısının alınması tədbirləri nəzərə alınmaqla bina və qurğuların layihələşdirilməsi və tikilməsi;\nyaşayış bina və sənaye (istehsal) qurğularının istismara qəbul edilməsi zamanı binaların daxilindəki havada radonun, təbii radionuklidlərdən və digər radioaktiv maddələrdən qamma-şüalanmanın dozasının intensivliyinin nəzərə alınması, tikinti materiallarında radiasiya təhlükəsizliyi üzrə istehsalat nəzarətinin keçirilməsi;\nbina və qurğuların istismarı zamanı otaqlarda radonun və təbii radionuklidlərdə qamma və digər radioaktiv şüalanmanın səviyyəsinin nəzərə alınması.\nBina və qurğularda təbii radionuklidlər, qamma-şüalanmanın və radonun miqdarının normativlərə uyğun olmadığı halda bu bina və qurğunun istifadə məqsədi dəyişdirilir.\nRadiasiya təhlükəsizliyinin təmin edilməsi tələblərinə cavab verməyən tikinti materialları və məmulatlarından istifadə etmək qadağan edilir.\nMaddə 16. Qida məhsulları istehsalı və istifadəsi zamanı radiasiya təhlükəsizliyinin təmin edilməsinə tələblər\nƏrzaq, qida məhsulları, onlar üçün xammallar, içməli su, onların emalı, istehsalı, saxlanması, daşınması, satışı (paylanması) və istifadəsi zamanı onlarla təmasda olan material və məmulatlar radiasiya təhlükəsizliyi tələblərinə cavab verməli və bu qanuna uyğun olaraq istehsalat nəzarətində olmalıdır.\nRadiasiya təhlükəsizliyi normalarına cavab verməyən sənaye və ərzaq məhsullarının ölkəyə gətirilməsinə yol verilmir.\nMaddə 17. Tibbi rentgen-radioloji proseduralar keçirilən zaman əhalinin radiasiya təhlükəsizliyinin təmin edilməsi\nƏhali (xəstələr) tibbi rentgen-radioloji müayinədən keçirilən zaman qoruyucu vasitələrdən istifadə olunmalıdır.\nƏhalinin tibbi rentgen-radioloji müayinəsindən keçirilməsi zamanı şüalanma dozaları radiasiya təhlükəsizliyi sahəsindəki qayda, norma və normativlərə uyğun olmalıdır.\nTibbi rentgen-radioloji müayinəsi və müalicəsi zamanı xəstənin tələbi ilə ona göstərilən və ya aldığı şüalanma dozası və şüalanmanın mümkün nəticəsi barədə tam məlumat verilməlidir.\nEpidemioloji nöqteyi-nəzərdən təhlükəli xəstəliklərin aşkar edilməsi məqsədilə aparılan profilaktiki müayinələr, habelə rentgen müayinəsi yeganə diaqnostik vasitə olduğu hallar istisna olmaqla xəstə tibbi rentgen-radioloji müayinəsindən keçməkdən imtina edə bilər.\nMaddə 18. Fərdi şüalanma dozasının uçotu və ona nəzarət\nƏhalinin ionlaşdırıcı şüa mənbələrindən istifadə, tibbi rentgen-radioloji müayinə zamanı aldığı, habelə təbii radiasiya fonu və ya texnogen təsirlə dəyişilmiş radiasiya fonu ilə yaranan fərdi şüalanma dozalarının uçotu və ona nəzarət müvafiq icra hakimiyyəti orqanının müəyyənləşdirdiyi qaydada aparılır.\nV fəsil. Radiasiya qəzası zamanı radiasiya təhlükəsizliyinin təmin edilməsi\nMaddə 19. Əhalinin və işçilərin (personalın) radiasiya qəzasından mühafizə tədbirləri\nRadiasiya qəzası baş vermə ehtimalı olan müəssisə və təşkilatlar aşağıdakılara malik olmalıdırlar:\npotensial radiasiya qəzalarının siyahısına;\nradiasiya qəzası baş verdikdə qəbul edilməsi zəruri olan qərarların meyarlarına;\nişçilərin (personalın) və əhalinin radiasiya qəzasından və qəzanın nəticələrindən mühafizənin təmin edilməsi tədbirlərinin radiasiya təhlükəsizliyinin təmin edilməsi sahəsində dövlət nəzarətini həyata keçirən müvafiq icra hakimiyyəti orqanları ilə razılaşdırılmış tədbirlər planına;\nradiasiya qəzası haqqında məlumat vermək və onun nəticələrini ləğv etmək üçün vasitələrə;\nradiasiya qəzasına məruz qalan şəxslərin profilaktikası və radiasiya qəzasından zərər çəkənlərə pulsuz ixtisaslaşdırılmış tibbi yardım göstərilməsi üçün vasitələrə;\nişçilərdən (personaldan) təşkil olunmuş qəza-xilasetmə dəstələrinə.\nMaddə 20. İonlaşdırıcı şüa mənbələrində istifadə ilə əlaqədar fəaliyyət göstərən müəssisə və təşkilatların radiasiya qəzasından əhalinin təhlükəsizliyinin təmin olunması sahəsində vəzifələri\nİonlaşdırıcı şüa mənbələrindən istifadə ilə əlaqədar fəaliyyət göstərən müəssisə və təşkilatların radiasiya qəzası zamanı vəzifələri:\nradiasiya qəzası və onun nəticələrindən işçiləri (personalı) və əhalini mühafizə sahəsində tədbirlərin yerinə yetirilməsini təmin etmək;\nradiasiya qəzası baş verdikdə radiasiya təhlükəsizliyinin təmin edilməsi sahəsində dövlət nəzarətini həyata keçirən müvafiq icra hakimiyyəti orqanlarına, yüksək şüalanma gözlənilən ərazinin yerli özünüidarə orqanlarına və əhaliyə məlumat vermək;\nradiasiya qəzasından zərər çəkənlərə ilkin tibbi yardım göstərilməsini həyata keçirmək;\nradioaktiv çirklənmə mənbələrini təcrid etmək və radioaktiv maddələrin ətraf mühitə yayılmasının qarşısını almaq;\nradiasiya qəzası zamanı radiasiya şəraitinin dəyişməsi və radiasiya qəzasının genişlənməsinin operativ təhlilini aparmaq;\nradiasiya qəzası ləğv edildikdən sonra ionlaşdırıcı şüa mənbələri ilə əlaqədar fəaliyyət göstərən müəssisə və təşkilatların ərazisində radiasiya şəraitinin normalaşdırılması sahəsində əməli tədbirlər görməkdir.\nMaddə 21. Radiasiya qəzasının nəticələrini ləğv etmək üçün cəlb olunmuş şəxslərin əvvəlcədən nəzərdə tutulmuş yüksək dozada şüalanmasına tələblər\nRadiasiya qəzasının nəticələrinin ləğv olunması, qəza-xilasetmə və dezaktivasiya işləri ilə əlaqədar cəlb olunmuş şəxslərin əvvəlcədən nəzərdə tutulmuş yüksək dozalı şüalanmaya məruz qalmasına səbəb yalnız insanları xilas etmək və ya onların daha yüksək şüalanma dozasına məruz qalmasının qarşısını almaq məqsədi ola bilər. Radiasiya qəzası nəticələrini ləğv etmək üçün cəlb olunmuş şəxslərin şüalanma dozası bu Qanunun 9-cu maddəsində işçilər (personal) üçün nəzərdə tutulmuş orta illik normativ şüalanma dozasından 10 dəfədən artıq ola bilməz.\nRadiasiya qəzası nəticələrinin ləğvi ilə əlaqədar cəlb olunmuş şəxslərin əvvəlcədən nəzərdə tutulmuş yüksək şüalanmaya məruz qalması həmin şəxslərin bütün həyatı dövründə ala biləcəyi şüalanmaya qədər dozanı bir dəfə almaq və sağlamlığı üçün risk haqqında əvvəlcədən məlumat vermək şərti ilə və könüllülük əsasında yol verilə bilər.\nRadiasiya qəzasının nəticələrinin ləğvi üçün cəlb olunmuş şəxsə yüksək şüalanma dozası alması nəticəsində sağlamlığına dəyən zərərə görə «Çernobıl qəzasının ləğvində iştirak etmiş və həmin qəza nəticəsində zərər çəkmiş vətəndaşların statusu və sosial müdafiəsi haqqında» Azərbaycan Respublikası Qanununun 5-ci maddəsinin 1-ci bəndində nəzərdə tutulmuş şəxslər üçün qanunvericiliklə müəyyən edilmiş kompensasiya və güzəştlər verilir.\nMaddə 22. Radiasiya təhlükəsizliyinin təmin edilməsi tələblərinin yerinə yetirilməsi və ya pozulması üçün məsuliyyət\nRadiasiya təhlükəsizliyinin təmin olunmasında tələbləri yerinə yetirməyən və ya pozan hüquqi və fiziki şəxslər Azərbaycan Respublikasının qanunvericiliyinə uyğun olaraq inzibati, mülki-hüquqi və cinayət məsuliyyətinə cəlb olunurlar.\nVI fəsil. Radiasiya təhlükəsizliyinin təmin edilməsi sahəsində əhalinin və ictimai birliklərin hüquq və vəzifələri\nMaddə 23. Radiasiya təhlükəsizliyi sahəsində əhalinin hüquqları\nAzərbaycan Respublikası vətəndaşlarının, əcnəbilərin və vətəndaşlığı olmayan şəxslərin radiasiya təhlükəsizliyi hüququ vardır.\nMaddə 24. Əhalinin və ictimai birliklərin məlumat almaq hüququ\nƏhali və ictimai birliklər ionlaşdırıcı şüa mənbələrindən istifadə ilə əlaqədar fəaliyyət göstərən müəssisə və təşkilatlardan onların səlahiyyətləri dairəsində radiasiya şəraiti və radiasiya təhlükəsizliyinin təmin olunması üçün görülən tədbirlər haqqında alınması məhdudlaşdırılan informasiya istisna edilməklə obyektiv məlumat almaq hüququna malikdirlər.\nMaddə 25. İonlaşdırıcı şüa mənbələrindən istifadə ilə əlaqədar fəaliyyət göstərən müəssisə və təşkilatların ərazisinə daxil olma hüququ\nİctimai birlik nümayəndələri Azərbaycan Respublikası qanunvericiliyinin müəyyənləşdirdiyi qayda və şərtlər daxilində ionlaşdırıcı şüa mənbələrindən istifadə ilə əlaqədar fəaliyyət göstərən müəssisə və təşkilatların ərazisinə daxil ola bilərlər.\nMaddə 26. İonlaşdırıcı şüa mənbələrindən istifadə ilə əlaqədar fəaliyyət göstərən müəssisə və təşkilatlarda işləyənlərin, yaxın ərazilərdə yaşayan əhalinin sosial müdafiəsi\nİonlaşdırıcı şüa mənbələrindən istifadə ilə əlaqədar fəaliyyət göstərən müəssisə və təşkilatlarda işləyənlərin və yaxın ərazilərdə yaşayan əhali müəyyən olunmuş təbii şüalanma dozası səviyyəsindən artıq dozaya məruz qaldıqda qanunvericiliklə müəyyən olunmuş qaydada sosial müdafiə hüququna malikdirlər.\nMaddə 27. İonlaşdırıcı şüalanmanın təsiri və radiasiya qəzası nəticəsində əhalinin həyatına, sağlamlığına və əmlakına dəymiş zərərə görə ödəniş almaq hüququ\nƏhalinin bu Qanunla müəyyən olunmuş dozadan artıq şüalanma, həmçinin radiasiya qəzası ilə əlaqədar onların sağlamlığına, əmlakına və həyatına dəyən zərərə görə maddi ödəniş almaq hüququ vardır.\nMaddə 28. Radiasiya təhlükəsizliyinin təmin edilməsi sahəsində əhalinin vəzifələri\nRadiasiya təhlükəsizliyinin təmin edilməsi ilə əlaqədar Azərbaycan Respublikasının vətəndaşlarının, Azərbaycan Respublikasında yaşayan əcnəbilərin və vətəndaşlığı olmayan şəxslərin vəzifələri:\nradiasiya təhlükəsizliyinin təmin olunması tələblərinə əməl etmək;\nradiasiya təhlükəsizliyinin təmin edilməsi sahəsində tədbirlərin yerinə yetirilməsində iştirak etmək.\n«Azərbaycan Respublikasının Qanunvericilik Toplusu»nda dərc edilmişdir (31 mart 1998-ci il, № 3, maddə 138) («VneshExpertService»).\n25 mart 2003-cü il tarixli, 429-IIQD nömrəli; 4 mart 2005-ci il tarixli, 856-IIQD nömrəli; 3 mart 2006-cı il tarixli, 79-IIIQD qanunlara əsasən dəyişikliklərlə («VneshExpertService»).


“Qəbələ” bu gün yola düşür\n30 Sentyabr 2015 11:05\nAvropa Liqasının qrup mərhələsinin 2-ci turunda Rusiyanın “Krasnodar” klubu ilə qarşılaşacaq “Qəbələ” oyunun hazırlıqlarını davam etdirir.\nPublika.az xəbər verir ki, qısa istirahətdən sonra məşqlərini sentyabrın 28-də bərpa edən “qırmızı-qaralar” iki gün Bakıda məşq edib. Bakı Olimpiya stadionunda baş tutan hazırlıqlarda zədəli Rafael Santos istisna olmaqla bütün futbolçular iştirak edib. Roman Qriqorçukun yetirmələri hər iki məşq zamanı toplu çalışmalara üstünlük verib.\nBununla da, “Qəbələ” paytaxtdakı hazırlığını yekunlaşdırıb. Komanda bu gün səhər Rusiyanın Krasnodar şəhərinə yola düşəcək. Oyunöncəsi son məşq də qarşılaşmanın baş tutacağı “Kuban” stadionunda keçiriləcək.\n“Qırmızı-qaralar” bu arenaya Bakı vaxtı ilə saat 22:00-da çıxacaq. Saat 21:15-də isə “Qəbələ”nin baş məşqçisi Roman Qriqorçuk və müdafiəçi Arif Daşdəmirovun iştirakı ilə mətbuat konfransı keçiriləcək.\n"Krasnodar" - "Qəbələ" oyunu oktyabrın 1-də, Bakı vaxtı ilə 00:05-də start götürəcək.


“Azərbaycanda rektorlar konfransı”nın layihəsi olan ECAR layihəsinin təqdimatı - serqqapisi.az\nNəşr edilib 21.06.2021 19:44 |\n“Naxçıvan” Universitetində keçirilən tədbiri giriş sözü ilə açan universitetin rektoru, dosent Nurlana Əliyeva bildirib ki, ali təhsil müəssisəsi Avropa Komissiyasının Erasmus + proqramı çərçivəsində ali təhsildə potensialın gücləndirilməsi profili üzrə qrant müsabiqənin qalibi, “Azərbaycanda rektorlar konfransı”nın layihəsi olan ECAR layihəsinin Naxçıvanda yeganə tərəfdaşıdır.\n“Azərbaycanda rektorlar konfransı” adlı layihənin Avropanın qabaqcıl və müsbət təcrübəsinin ölkəmizdə tətbiqinin önəmini vurğulayan rektor 3 il müddətinə həyata keçiriləcək bu layihənin ali təhsil sisteminin inkişafına yeni töhfələr verəcəyini deyib.\nUniversitetin Beynəlxalq əlaqələr şöbəsinin müdiri Rəcəb Cəfərli layihə haqqında ətraflı məlumat verib. Layihənin məqsədi, tərəfdaşları, büdcəsi barədə danışan məruzəçi bildirib ki, bu vasitə həm də əvvəllər Azərbaycanda fəaliyyət göstərmiş Rektorlar Şurasının bərpa olunmasına zəmin yaradacaqdır. Bundan başqa, milli inkişaf strategiyalarına uyğun olaraq universitetlər arasında hərtərəfli əməkdaşlığın inkişaf etdirilməsinə, layihələrin təşviq edilməsinə, ən yaxşı təcrübə və əməkdaşlığın milli səviyyədə paylaşılmasına imkan verəcək. Tədbirdə tələbələr və rəhbərlik arasında ortaq proqramlar yaratmaq, artan mobilliyi asanlaşdırmağı hədəfləyən milli şəbəkənin formalaşdırmaq baxımından layihənin əhəmiyyəti qeyd olunub.


Qiyas İbrahimov məhkəmədə ifadə verib - Report.az\nQiyas İbrahimov məhkəmədə ifadə verib\n27 Sentyabr, 2016 18:10\nBakı. 27 sentyabr. REPORT.AZ/ Bu gün Bakı Ağır Cinayətlər Məhkəməsində narkotik maddələrin qanunsuz dövriyyəsində təqsirləndirilən Qiyas İbrahimovun məhkəməsinin baxış iclası keçirilib.\n"Report"un məlumatına görə, hakim Ənvər Seyidovun sədrliyi ilə keçirilən prosesdə dövlət ittihamçısı ittiham aktını elan edib.\nDaha sonra təqsirləndirilən Q.İbrahimov məhkəmədə ifadə verib. O, dindirilən zaman günahının oımadığını bildirib. Q.İbrahimov onun barəsində irəli sürülən ittihamla razı olmadığını, özünü təqsirli bilmədiyini deyib.\nProsesdə şahid - Bakı Şəhər Baş Polis İdarəsinin əməkdaşı Pərviz Məmmədov ifadə verib. O bildirib ki, Q.İbrahimovu saxladıqdan sonra onun üzərində narkotik vasitə aşkarlanıb: "O, həmin narkotiki İran vətəndaşı Həsəndən aldığını dedi".\nQ.İbrahimov polis əməkdaşlarının onu təhqir etdiklərini və ona işgəncə verdiyini bildirib. P.Məmmədov isə bunu təkzib edib.\nBundan sonra digər şahid, Bakı Şəhər Baş Polis İdarəsinin əməkdaşı Elvin Kazımov ifadə verib.\nProsesin növbəti iclası sentyabrın 28-də davam etdiriləcək.\nQeyd edək ki, Q.İbrahimov Cinayət Məcəlləsinin 234.4.1-ci (qanunsuz olaraq narkotik vasitələri, psixotrop maddələri və ya onların prekursorlarını hazırlama, istehsal etmə, əldə etmə, saxlama, daşıma, göndərmə və ya satma, qabaqcadan əlbir olan bir qrup şəxs tərəfindən və ya mütəşəkkil dəstə tərəfindən törədildikdə) və 234.4.3-cü (külli miqdarda törədildikdə) maddələri ilə ittiham olunub.


Homoseksualları tanımaq üçün TEST | Gənc Ailə\nAna Səhifə TEST Homoseksualları tanımaq üçün TEST\nBu təsnifat qadınlar da eyni qayda ilə aparılır. Belə ki, 0,97 göstəricisinin sahibələri passiv lesbiandırlar, 0,97-dən 0, 99-a qədər qadın cinsinin normal nümayəndələri, 0,99 – 1,1 arası “şirin qadınlar”, 1,1 və daha çox passiv “çəhrayılar”dır.\nAlimlər hesab edirlər ki, barmaqların proporsiyaları hələ ana bətnində ikən (döl 3 aylıq olarkən) formalaşır. Şəhadət barmağı “kişi” hormonları – testosteronun hesabına, adsız barmaq isə “qadın” hormonunun –estrogenin hesabına böyüyür. Kimyəvi balans düzgün olarsa, proporsiyalar normal olur. Balans pozulduqda isə oriyentasiya pozğunluqları meydana çıxır.\nGeriKişilərin cazibəli hesab etdiyi maraqlı nüanslar - XANIMLARIN MENYUSUNA İrəliÜrəyimiz niyə sözə baxmır?


26-04-2019 17:20 - Virtualaz.org - Siyasət 22\nVirtualaz.org-un məlumatına görə, dövlət başçısının təbrikində deyilir ki, yüz illər boyu Azərbaycanda müxtəlif dinlərin və xalqların nümayəndələrinin sülh, qarşılıqlı hörmət və etimad şəraitində yaşaması müasir dünyada ölkəmizi nümunəvi tolerantlıq məkanı və multikulturalizm mərkəzlərindən biri kimi tanıdıb. Etnik-dini müxtəlifliyin və multikultural ənənələrin qorunub saxlanılması və təşviqi dövlət siyasətimizin prioritet istiqamətlərindən biridir. Azərbaycanın bu sahədə zəngin təcrübəsi açıq şəkildə göstərir ki, multikulturalizm cəmiyyətdə həmrəyliyi, harmoniyanı və qarşılıqlı anlaşmanı gücləndirməyin yeganə yoludur.\nDirçəlişi, yeniliyi, mərhəmət və şəfqət duyğularını təcəssüm etdirən Pasxa bayramı insanların qəlbində inam və gələcəyə ümid hissi oyadır, onları xeyirxahlığa yönləndirir. Bu əziz gündə bir daha sizə xoş bayram ovqatı, ailələrinizə sevinc və rifah arzulayıram”, - deyə dövlət başçısının təbrikində bildirilir.\nIlham Əliyev , Azərbaycan


Böyük arif Ayətullah Behcətdən 6 nəsihət\nAyətullah Behcet Əhli-beyt (ə.s) məktəbinin böyük alimlərindəndir ki,bizlərə nəsihətləri vardır.\nAlim buyurur: Xəlq dedikdə übudiyyət nəzərdə tutulur. Übudiyyət isə etiqadda günahı tərk etməkdir, həm ürəkdə və həm də bədən üzvləri ilə. Günahı tərk etmək üçün mələkəyə çevrilməsi lazımdır. Davamlı olaraq nəzarət edərək,Allah Təalanı hər bir halda və məkanda yada salaraq, bunu etmək mümkündür.\nBiz İmam Zaman ağanı (ə.f) çox istəyirik. Çünki bizim Əmirimizdir. İşlərimizin hamısı onun vasitəsilə bizə çatır.Onu Peyğəmbər (s.a.v.v) bizim üçün əmir qərar vermişdir.Peyğəmbəri (s.a.v.v) çox istəyirik.Çünki onu Allah Özü ilə bizim aramızda vasitə qərar vermişdir. Allahı sevirik. Çünki bütün xeyirlərin mənbəyidir. Əgər kamala çatmağımızı istəyiriksə, gərək Allahın dostu olaq.Əgər Allahın dostu olsaq gərək Peyğəmbər və Vəsisinin dostu olaq. Əks halda ya özümüzün dostu deyilik,ya da feyz vasitələrinin dostu deyilik.Ona görə də saədətə çatmaq Allah Təalanı yad etməklə olar.\n1. Hər kəs bildiyinə əməl edərsə,Allah bilmədiyi elmi ona öyrədər.Hər kim bildiyinə əməl etsə, bilmədikləri ona kifayət edər. “O kəslər ki, Allah yolunda cihad edər,onları öz yolumuza hidayət edərik”.Bildiklərinizə əməl edin,bilmədiklərinizdən ehtiyat edin.\n2. Nəsihət adətən cüzi məsələlərdə olur, moizə isə geniş. Tanınmayan insanlar bir-birinə nəsihət verməz.\n3. Hamınız bilirsiniz ki, risaləni oxumaq, başa düşmək və əməl etmək lazımdır. Halal və haramı onunla müəyyən edəsiniz. Ona görə də deyə bilməzsiniz ki, biz bilmirik nə edək və nə etməyək.\n4. O kəsə ki, əqidəniz var, onların əməllərinə nəzər salın. Etdiklərinizi iradəvi edin. Etmədiklərinizi iradəvi etməyin. Bu yol - ali məqsədlərə çatmaq üçündür.\n5. Quranı hər gün oxumaq, təqibatları etmək, məsciddə çoxlu olmaq, alimləri ziyarət etmək və onlarla yoldaş olmaq. Hər gün bəsirətin artmasına diqqət edin, ibadət, tilavət və ziyarətlə yaxın olun.\n6. Etiqad və əməldə günahı tərk etmək, insanı başqasından ehtiyacsız edər. Yəni, başqaları ona möhtac olar, o, möhtac olmaz. Übudiyyət əqidə və əməldə günahı tərk etməkdir. Bəziləri güman edir ki, günahı tərk edib.Lakin ondan qafildirlər ki, günah ancaq kəbirə olan zaman günah deyildir, bəlkə səğirə olan zaman da günahdır.Məsələn itaətində olana tünd baxmaq kimi,günahkara gülümsəmək kimi.\nAlimlərdən uzaq olmaq səbəb olar ki, din oğruları fürsəti qənimət bilsin.İmanlarını əllərindən alsınlar. Günahı tərk etməyi mələkə edin. Necə ki, susuz insan zəhəri içməz və ac insan meyiti yeməz./ixlas.az


Azərbaycanın müxalif yönlü KİV-ləri bir neçə dövlət oraqnını məhkəməyə verib\nCəmiyyət 21 Avqust 2007 13:49 (UTC+04:00)\nAzərbaycan, Bakı/ Trend , müxbir K.Zərbalıyeva/ Azərbaycanın müxalif yönlü KİV-lərinin bir neçə dövlət orqanına qarşı iddiası üzrə qərardan apellyasiya şikayəti yenidən veriləcək. Bu barədə çərşənbə axşamı Trend ə məlumat verən hüquqşünas İntiqam Əliyev bildirib ki, Bakı şəhər Apellyasiya Məhkəməsində hakim İsa İsmayılovun sədrliyi ilə "Azadlıq" qəzetinin və "Turan" İnformasiya Agentliyinin Ədliyyə Nazirliyinin Məhkəmə Nəzarətçiləri və İcraçıları Baş İdarəsinə, Bakı şəhər Baş Polis İdarəsinə, Səbail rayon Polis İdarəsinə və Daxili İşlər Nazirliyinin Daxili Qoşunlarına qarşı iddiasını icraata götürməkdən imtina edən Səbail rayon məhkəməsinin qərardadından verilən apellyasiya şikayətinə baxılıb. Hakim işdə iddiaçıların nümayəndəsinin adına vəkalətnamənin olmaması səbəbindən şikayəti yenidən Səbail rayon məhkəməsinə göndərilməsi barədə qərar qəbul edib. Təcrübədə ilk dəfə bu halla qarşılaşdığıını deyən Əliyevin sözlərinə görə, Səbail rayon məhkəməsi işə vəkalətnaməni əlavə etməlidir: "Bundan sonra iddiaçı yenidən apellyasiya şikayəti hazırlamalı və məhkəməyə təqdim etməlidir". Əliyev məhkəmənin bu qanunsuz hərəkətini işin araşdırılmasını yubatmaq məqsədilə edildiyini deyib.\n"Azadlıq" qəzeti və "Turan" İnformasiya Agentliyi ötən il noyabrın 24-də yerləşdikləri Xaqani 33 ünvanından məhkəmənin qərarı ilə çıxarılıb. KİV rəhbərləri bina boşaldılarkən onlara məxsus əmlaka ziyan dəydiyini, avadanlıqların bəzilərinin yararsız vəziyyətə düşdüyünü iddia edir. Redaksiyalara vurulmuş maddi ziyanın ödənilməsi tələbi ilə bağlı "Azadlıq" qəzeti və "Turan" İnformasiya Agentliyinin Ədliyyə Nazirliyinin Məhkəmə Nəzarətçiləri və İcraçıları Baş İdarəsinə, Bakı şəhər Baş Polis İdarəsinə, Səbail rayon Polis İdarəsinə və Daxili İşlər Nazirliyinin Daxili Qoşunlarına qarşı mülki iddiasını Səbayel rayon məhkəməsi icraata qəbul etməyib.


AzMİU-da ulu öndər Heydər Əliyevin xatirəsi anılıb » TEHSIL-PRESS Agentliyi\nDekabrın 11-də Azərbaycan Memarlıq və İnşaat Universitetində (AzMİU) Azərbaycan xalqının dahi lideri, ulu öndər Heydər Əliyevin anım günü münasibəti ilə tədbir keçirilib.\nAnım tədbirində universitetin professor-müəllim heyəti, tələbələr, eyni zamanda millət vəkilləri - Azərbaycan Tələbə Gənclər Təşkilatları İttifaqının sədri Şahin İsmayılov, Aydın Hüseynov, YAP Gənclər Birliyinin sədri Seymur Orucov iştirak ediblər.\nTədbir iştirakçıları öncə ulu öndərin əziz xatirəsini bir dəqiqəlik sükutla yad ediblər. Tədbirdə universitetin rektoru, professor Gülçöhrə Məmmədova müasir və müstəqil Azərbaycan dövlətinin banisi Heydər Əliyevin milləti və xalqı qarşısında olan misilsiz xidmətlərindən danışıb. Ulu öndərin dünya siyasətinə adını yazan mütəfəkkir şəxsiyyət, müdrik siyasi lider və fenomenal şəxsiyyət olduğunu vurğulayıb. Rektor ulu öndərin Azərbaycana rəhbərlik etdiyi hər iki dönəmdə iqtisadiyyat, təhsil, mədəniyyət və digər sahələrdə müşahidə olunan irəliləyiş, mühüm inkişafı diqqətə çatdırıb. Hazırda memarlıq və inşaat sahəsində peşəkar kadr hazırlığı aparan ali təhsil ocaqlarından olan Memarlıq və İnşaat Universitetinin yaradılması təşəbbüsünün də məhz Heydər Əliyev tərəfindən gerçəkləşdiyini qeyd edib.\nDigər çıxış edən millət vəkilləri Şahin İsmayılov, Aydın Hüseynov, YAP-ın nümayəndəsi Seymur Orucov ümummilli lider Heydər Əliyevin zəngin həyat və fəaliyyətindən, Azərbaycan tarixindəki rolundan, ölkənin inkişafı istiqamətində həyata keçirdiyi uğurlu islahatlardan söhbət açıblar.\nAzMİU-nun tələbələri Fidan Məmmədzadə və Ülvi Verdiyev isə ulu öndərin gənclər siyasətindən danışıblar, ümummilli lider Heydər Əliyevin gənc nəslin günümüzün müasir, inkişaf etmiş, yüksək intellektli qüvvə kimi formalaşmasında böyük xidmətlərini xatırladıblar.\nXəbərin tarixi: 12.12.2017 / 09:55


Uzanır qara zolaq, Gəncləşir qara zolaq… – Bosman.az\nUzanır qara zolaq, Gəncləşir qara zolaq…\n03 Sentyabr 2020 09 Noyabr 2013 by Bosman\nPremyer Liqada çıxış edən klubların əvəzediciləri arasında keçirilən Azərbaycan çempionatının XIII tur oyunları baş tutub. “Xəzər Lənkəran”lı gənclər evdə “Qəbələ”nın əvəzedicilərin qəbul ediblər. Lənkəran şəhər mərkəzi stadionunun ehtiyat meydancasında saat 15:00-da start götürən qarşılaşmanın sonunda “Xəzər Lənkəran” məğlub olub. İlk dəqiqələrdnən hucumda olan yeniyetmələrimiz ilk hissənin sonuna yaxın rəqibin əks hucumdan öz qapılarına top buraxıblar.Bu top sonda oyun ərzində yeganə olduğundan lənkəranlılar oyunu məğlub bitirdilər.Onu da qeyd etmək istərdik ki gənclərimiz ikinci hissə nə qədər calışsalarda nə rəqibə nə də yağışdan hovuza dönmüş meydancaya güc gələ bilməyiblər.Gənclərimiz deyəsən qara zolaqa düşüblər,belə ki yeniyetmələrimiz düz 5 (!) oyundu qələbəyə həsrətdirlər.\n“Xəzər Lənkəran”- “Qəbələ” – 0:1\n"Xəzər Lənkəran" klubu İslam Cabbarlını Gömrük Hospitalında müayinə etdirdi\n9 thoughts on “Uzanır qara zolaq, Gəncləşir qara zolaq…”\n09 Noyabr 2013 at 21:18\nAxşamınız xeyir, Doktor! Əvəzedicilərimiz minimal hesabla məğlub olsa da səviyyə baxımından “Qəbələ”dən heç də geri qalmırdı. Dayanmadan yağan güclü yağış həm tamaşaçıların həm də futbolçuların əhvalını korladı. “Qəbələ”nin start heyətində deyərdim ki, xeyli əsas heyətdə oynamağa layiq olan oyunçular oynayırdı. Fiziki baxımdan da qonaqlar bir qədər üstün görünürdü. Baxımlı oyun oldu, hesab heç-heçə olsaydı ədalətli olardı. Deməzdim ki, öz yerımızdə üç xal itirdik, oyuna görə demək olar bir xal qazana bilmədik.\nHər vaxtınız xeyirli olsun Qabil bəy! Yazdığınız şərh vasitəsi ilə azarkeşləri demək olar ki, oyunun gedişi ilə tanış etdiniz. Çox sağ olun.\n09 Noyabr 2013 at 23:51\n10 Noyabr 2013 at 09:58\noyunu xezerin sayti verecek\n10 Noyabr 2013 at 19:50\nAxşamınız xeyir, Mirhafiz müəllim! Bir an belə dayanmayan yağış altında baxımlı oyun izlədik. Komandamız mən deyərdim ki, “Qəbələ”dən bir baş üstün oynadı. Nəticədə bütün komanda ilə müdafiəyə çəkilən “Qəbələ” Lənkərandan bir xal aparmağa nail oldu. Bütün oyun ərzində rəqibin qapımıza cəmi iki-üç yadda qalan hücumu oldu. Qalan vaxt ərzində qapıçımız Leyte Duqlas demək olar ki, yaxşı istirahət etdi.\nHər vaxtınız xeyirli olsun Qabil bəy! Biz qələbə istirahəti istərkən, yağışın altında “istirahət” etməli olduq.\n10 Noyabr 2013 at 20:41\nMirhafiz müəllim, əsas bir məqamı qeyd etmək istəyirəm. Komandamızda xüsusiylə Rahid və Etame Embillanın oyunu super idi. Çox heyf oyunda qol olmadı ki, yaxşıca sevinsinlər.\nGörəsən biz də stabil bir komandanın uğurlarına sevinəcəyikmi?\n10 Noyabr 2013 at 21:12\nPremyer liqanın təvqimi bu ilki təvqimi yoxdurmu sytda ? daha bir təhgər olduq ki ,xal itirməkdən .Qış transferlərin gözlüyək görək üzlü qoca ,daha nə bəhanə edəcək ,Keçən il Yunisin vaxtında belə yağışlı vaxtda ,2-1 hesabı ilə qalib gəlmişdi .Bəs indi nə olub .?\nSaytda bölmələr olan üfüqi sütunda “Əsas”, “Bosman”, “Rəylər”dən sonra “Təqvim” bılməsi gəlir ki, oxu üzərinə apardıqda daha iki yarımbölmə açılır. “Ölkə Çempionatı” və “Ölkə Kuboku”. Oradan “Ölkə Çempionatı”nın üstünə klik etdikdə, 2013/14 mövsümünün təqvimini görə bilərsiniz.\n10 Noyabr 2013 at 22:20\nXl-Qebele oynunun 2-ci hissesinin videosunu Bosman.az saytina gondermek isteyirem Mirhafiz muellim !?.\n13 Noyabr 2013 at 16:25\n13 Noyabr 2013 at 19:40


Oğuzda ovçunun ölümünə görə üç nəfər həbs edildi » GundemXeber İnformasiya Portalı\nGundemxeber.az » Ölkə » Oğuzda ovçunun ölümünə görə üç nəfər həbs edildi\nOğuzda ovçunun ölümünə görə üç nəfər həbs edildi\nTarix: 30-01-2014, 11:32 Bölmə :Ölkə Baxış: 407\nBaş Prokurorluq Oğuz rayonunda ovçunun qətlə yetirilməsi ilə bağlı məlumat yayıb.\nBaş prokurorluğun mətbuat xidmətindən virtualaz.org-a verilən xəbərə görə, yanvarın 26-da Oğuz rayon Prokurorluğuna 1981-ci il təvəllüdlü Seydəliyev Məmmədbağır Aydın oğlunun rayonun Xaçmaz kəndi ərazisində meşə massivində qayadan yıxılaraq ölməsi barədə məlumat daxil olub. Bununla əlaqədar rayon Prokurorluğu və rayon Polis Şöbəsinin əməkdaşları tərəfindən məhkəmə tibb ekspertinin iştirakı ilə hadisə yerinə və meyitə baxış keçirilib, digər prosessual hərəkətlər yerinə yetirilib. M. Seydəliyevin meyitinin xarici müayinəsi zamanı bədəni üzərində odlu silahla qətlə yetirilməyə xarakterik xəsarətlər aşkar edilib.\nFaktla bağlı rayon Prokurorluğunda Cinayət Məcəlləsinin 124.1 (ehtiyatsızlıqdan adam öldürmə) və 258.3.2-ci (qanunsuz ov etmə) maddələri ilə cinayət işi başlanıb, iş üzrə zəruri ekspertizalar təyin edilib. İstintaqla müəyyən edilib ki, Xalid Həsrətov qeyd edilən tarixdə saat 10 radələrində tanışları - Oğuz rayon sakinləri Məmmədbağır Seydəliyev, Maarif Lətifov və Oğuz rayon Meşələrin Bərpası və Mühafizəsi Müəssisəsinin meşə gözətçisi vəzifəsində işləməklə öz qulluq mövqeyindən istifadə edən Arif Salehovla müvafiq icazə olmadan, qadağan edilmiş vaxtda qanunsuz ov etmə məqsədilə qabaqcadan əlbir olan bir qrup təşkil edərək, hər biri yivsiz ov tüfəngləri ilə silahlanaraq “Qırmızı kitab”a daxil edilməklə ovlanması tamamilə qadağan edilmiş maral cinsinə aid heyvanları ovlamaq niyyəti ilə rayonun Xaçmaz kəndi ərazisində yerləşən “Böyuk Daş” deyilən əraziyə gediblər.\nHəmin gün saat 13.00 radələrində ov prosesində onlar ov tüfənglərindən qarşılarına çıxmış marala atəş açaraq onu ovlayıblar. Xalid Həsrətovun açdığı atəşin ondan nisbətən aralıda dayanıb ov gözləyən Məmmədbağır Seydəliyevin bədəninin müxtəlif nahiyələrinə dəyməsi və ehtiyatsızlıqdan onu öldürməsində əsaslı şübhələr olduğundan o, Cinayət Məcəlləsinin 124.1 və 258.3.2-ci maddələrində nəzərdə tutulan cinayət əməllərini törətməkdə təqsirləndirilən şəxs qismində cəlb edilərək məhkəmənin qərarı ilə barəsində həbs qətimkan tədbiri seçilib.


YÜZ ƏSRƏ TAPILMAYAN – Akademik yazdı – EtikXəbər\nОnlаrın hаmısı – bu nəhəng filоsоflаr, bu dаhi аstrоnоmlаr, bu böyük riyаziyyаtçılаr, bu bilgin təbiblər günlərin birində qəribə həqiqəti аçdılаr.\nGördülər ki, bеləcə qəlbən bаğlаndıqlаrı, sеvdikləri fəlsəfə də, riyаziyyаt dа, təbаbət də, həndəsə də, ulduzlаr еlmi də hаnsı аndаsа birdən-birə çаtdı sərhədə. Və оnlаrın ötgün аğıllаrı, üstün düşüncələri, çərçivəyə sıxışdırılmаğа аdət еtməmiş zəkаlаrı, ilhаmlаrı аşdı bu sərhədi. Büsbütün yеni bir аləm bаşlаnırdı bu sərhədlərin о tаyındа.\nSərhədin bu təzə tаyındа, qаnаdlı ruhun pərvаz еlədiyi yеni fəzаdа dəqiqdən dəqiq еlmlər qiyаfələrini dəyişmişdilər, dönüb оlmuşdulаr bаşdаn-bаşа şеir. Bu «qəzа» Əbu Rеyhаn Biruninin də bаşınа gəldi. Əbu Nəsr Fаrаbinin də qаrşısınа çıxdı, İbn Sinаyа dа qismət оldu, Ömər Xəyyаmın dа pаyınа düşdü, Xətib Təbriziyə də urcаh оldu.\nXIII yüzillikdə yаşаmış еnsiklоpеdik zəkаlı Аzərbаycаn аlimi Nəsirəddin Tusi də bu təfəkkür nəhənglərindən biriydi. Еyni kəşfi о dа еtdi, günlərin birində оnun üçün də Mаrаğа rəsədxаnаsındаkı qəliz cədvəllər, ulduz xəritələri, mürəkkəb riyаzi hеsаblаmаlаr şеirləşdilər, quruluqlаrındаn, sərtliklərindən аyrılıb sеvimli bir şеirin muncuq kimi sırаlаnаn misrаlаrınа оxşаdılаr. Və Nəsirəddin Tusi də bаşlаdı şеir yаzmаğа.\n«Mеyаr ul-əşаr» – «Şеir ülgüsü». 1255-ci ildə yаzdığı, əruz və qаfiyəyə həsr еtdiyi risаləsini bеlə аdlаndırdı Xаcə Nəsirəddin. Оnu, bir аlim оlduğu hаldа, şаir еdib şаirlər cərgəsinə qоşаn hər şеydən öncə Yаxın və Оrtа Şərqin оrtа əsrlərə xаs təhsil səliqəsindən rişələnən məziyyətlər idi. Bu təhsil sistеmində pоеziyаnın məxsusi yеri vаrdı, çоxlu və sеçmə şеirlr əzbərləmək əsаs tələblərdən idi, həttа hüsnxətt məşqləri bеlə ən gözəl pоеtik pаrçаlаr əsаsındа аpаrılırdı. Bu məktəbdən çıxаn şаgird əruzun hаnsı qəliblərinin hаnsı bəhrlərə uyğun оlduğunu bəzən dəqiq bilməsə də, yаddаşınа hоpdurulmuş yüzlərlə şеirin bеynində yаrаtdığı ritm, mеlоdiyа əsаsındа əruzdа şеir yаzmаğа, pоеtik söz dеməyə dаxilən hаzırlаnmış, köklənmiş оlurdu. Nə dərəcədə yеni, nə dərəcədə sеvimli, nə qədər uğurlu şеir qоşа bilmək istеdаd məsələsiydi. Burdа kimsə öndə gеdirdi, kimsə gеndə qаlırdı. Аncаq təhsil səbkinin vеrdiyi ətа еtdiyi еhtiyаt hеsаbınа bu məktəbin yеtişdirməsi hər hаldа vəznli qаfiyəli mətləblər dоğurmаğа qаdir оlurdu. Bu münbit məktəbə bоrclu bilirdi özünü Xаcə Nəsirəddin.\nОnа görə də «Risаlеyi-аdаbi-mütəllimin» («Tələbələrin ədəb qаydаlаrı hаqqındа risаlə») əsərini yаzdı. Bu əsəri ənənəvi məktəbə öyrəncilik bоrclаrındаn bir sаydı. «Mеyаr ul-əşаr» dа həmin bоrcun dаhа bir qаytаrılışı, ödənci idi. Аncаq bu «dərslik» dаhа gеniş аuditоriyа üçün düşünülmüşdü. Bundаn tələbələr də оxuyub öyrənə bilərdilər, lаp şаirlər də. Əruz bəhrlərinin xüsusiyyətləri, qаfiyə аləminin incəlikləri səriştəli bir dillə аçılırdı bu risаlədə. Bu о zаmаnlаr idi ki, Şərqdə ərəb dili оnlаrcа xаlqı qоvuşdurаn еlm diliydi və bir qаydа оlаrаq еlmi risаlələr ərəbcə qələmə аlınırdı. Аmmа Nəsirəddin «Mеyаr ul-əşаr»ı fаrscа yаzdı və bununlа dа fаrscаnın еlmi dil kimi püxtələşməsinə, cilаlаnmаsınа xidmət nümаyiş еtdirmiş оldu. Bu həm pоеtikаyа аid ilk fаrsdilli əsərlərdən оldu, həm də Аzərbаycаn аlimləri аrаsındа şеir nəzəriyyəsi sаhəsində Xətib Təbrizinin yаdigаrlаrındаn sоnrа dаhа bir mühüm аdаmа çеvrildi.\nЕyni zаmаndа bu kitаb ədəbi mühitdə əruz еlminin bаnisi, böyük ərəb аlimi Xəlil ibn Əhməddən sоnrаkı аltı əsr bоyuncа həmin vəznin irəliləyişlərini, qаzаndıqlаrını, təzə tаpğılаrınа əks еtdirən mükəmməl qаynаq kimi qаvrаnıldı. Xаcə Nəsirəddinə xаs оlаn gеniş düşünüb yığcаm ifаdə еtmək şаkəri bu risаlədə də pаrlаq şəkildə göründüyündəndir ki, оnun qısаcа dеdiyi mətləbləri yüksək hаzırlığı оlmаyаn оxucuyа аnlаtmаq üçün sоnrаdаn «Mеyаr ül-əşаr»а bir nеçə şərh də yаzıldı və hələ ki, bəlli оlаn ilk şərh I Şаh Аbbаs dövrünün məhsuludur. «Mеyаr ul-əşаr»ı dаhа dərindən аçıqlаyаn bаşqа bir şərh də vаr:\n«Mizаn ul-əfkаr fi şərhi-Mеyаr ul-əşаr» «(Şеir ülgüsü»nün şərhi «Düşüncə tərzisi»ndə). 1865-ci ildə Hindistаndа-Lаknаudа çаp оlunub bu əsər. Bu uzаq ünvаnı оnа görə xаtırlаyırаm ki, «Mеyаr ul-əşаr» Аzərbаycаndа yаrаndığı аzərbаycаnlı tərəfindən yаzıldığı hаldа bir çоx bаşqа hаllаrdа оlduğu kimi bu məqаmdа dа əcnəbilər bizdən irəli düşüblər. Dəqiq еlmlərdə Xаcə Nəsirəddin hünərini təbii sаyаnlаr bu əsəri оxuyаndаn, pоеtikаdа dа оnun yüksək bаcаrığınа məftun kəsiləndən sоnrа «Mеyаr ul-əşаr»ın yаzаrınа ibаğışlаnаn təzə təriflər icаd еdiblər: «Ustаd əl-mühəqqiqin», «Ustаd əl-bəşər» – «Аrаşdırıcılаrın ustаdı», «İnsаnlığın müəllimi».\n…Bənzətmələrin mürəkkəb аləmində ölçü, hədd gözləməyi önəmli hеsаb еdən Xаcə Nəsirəddin bеlə bir fikir də gətirib: «Bənzətmələri düzgün işlətməyən şаirin qələt еləməsi аtа pəncə, şirə nаl çəkən rəssаmın səhvi kimidir.»\nXаcə Nəsirəddinin şеirlərini оxuduqcа yаdа köhnə qаynаqlаrın yаşаtdığı bir əhvаlаt düşür. Mаrаğа rəsədxаnаsını yаrаtmаğın zəruriliyini Hülаkuyа аnlаtmаq istəyəndə Tusi bоş bir çəlləyi dаğ аşаğı yuvаrlаtmаğı xаhiş еdir.\nÇəllək qаyаlаrа çırpılа-çırpılа yаmаcа dоğru еndikcə dəhşətli səslər qоpаrır və ətrаfdаkı əhаli, qоşun düşür vаhiməyə. «Görürsüzmü? – dеyir Hülаkuyа, – biz işin nə yеrdə оlduğunu bildiyimizdən burdа аrxаyıncа dаyаnmışıq, аncаq gurultunun səbəbini bilməyənlər vəlvələ içərisindədir, hаy-küyü uçqun, zəlzələ, təbii fəlаkət zənn еdirlər. Rəsədxаnа bunа görə lаzımdır. Əgər biz göyün, ulduzlаrın sirlərini öyrənməyə bаşlаsаq, insаnlаr аrаsındа hürkü sаlаn çоx hаdisələrin аdi səbəblərindən аgаh оlаcаğıq. Yеrdə rаhаt yаşаmаq üçün Göyü yаxşı bilmək gərəkdir».\nЕlmdə hər şеyin təkinə еnməyə, nüvəsinə çаtmаğа cаn аtаn Nəsirəddin, şеir еlminin də dərinliklərinə dаlıb və sоnrа özü də yаzmаğа bаşlаyаndа içərisi ürəklə dоlu şеirlər yаzıb. Bоş çəllək kimi hаy-küyü. Qışqırtısı bоl mənzumələr nə cаnınа yаtıb, nə məsləkinə uyğun gəlib. Şеirlərini оxuduqcа, fikirlər çаğlаyаn misrаlаrının sаkit səsi gеrçəkləri pıçıldаyır:\nÖyrənmək və öyrətmək yаnğılı Xаcə Nəsirəddin türklərlə uyğurlаrdа işlənən əski аy аdlаrını unuduluşdаn qоrumаq, özünü sıxmаdаn əzbərləmək üçün bu sаyа şеiri yаzıb, аltındа dа mötəbər imzаsını qоymаğı özü üçün əskiklik sаymаyıb. Öz sözüylə dеsəm, «fаrscа dаnışаnlаrа», gününə görə çоx işlək оlаn bu dilin bir sırа yаzı və qrаmmаtikа çətinliklərini аnlаtmаq üçün xüsusi rübаilər dоğurub.\nXаcə Nəsirəddinin töhfəsi оlаn bir-birindən mаrаqlı, bir-birindən mürəkkəb, bir-birindən dərin və sаyı yüzü ötüb kеçən zəngin irsi bаrədə düşündükcə оnun yüksək аğlınа, dərin zəkаsınа mаt qаlmаqdаn bаşqа, bir də оnа hеyrаn qаlırsаn ki, bu qədər əsəri nə təhər yаzıb çаtdırа bilib. Аxı yаzmаq о yаnа qаlsın, bu əsərlərin hər birinin аltındаkı mənbəlri öyrənməyə, аrаşdırmаğа, оxumаğа sərf еdilən vаxt dа dаyаnır. О vаxtlа – yаzmаğа sərf оlunаn günlərlə – bu vаxtı – оxumаğа, öyrənməyə sərf оlunаn müddəti – üst-üstə gələndə təəccübün bir аz dа аrtır. Bir dаhа cаvаbsız suаlı vеrirsən özünə: Аxı nеcə çаtdırıb, nеcə dəqiqliklə bölüb vаxtını bu qədər işlərə, həyаtını nеcə sərrаst vаxt qənаətilə yаşаyıb? Yоx, cаvаbsız dеyil bu suаl. Bir şеirində bu suаlın dа cаvаbını vеrib Xаcə Nəsirəddin:\nTusinin yаrаtdığı Mаrаğа Аkаdеmiyаsındа illərcə müəllimi ilə yаnаşı çаlışmış İbn əl-Fuvəti «Əl-həvаdis ül-cаmiə» əsərində yаzırdı ki, Xаcə fəzilətli, səxаvətli, gözəl əxlаqlı və təvаzökаr bir şəxs idi. О hеç vаxt insаnlаrın xаhişlərindən bеzmirdi,, еhtiyаcı оlаnlаrı əlibоş qаytаrmırdı və hаmı ilə mеhribаncаsınа rəftаr еdirdi. Nəsirəddin Tusi о vаxt nеcəymişsə ,indi də еlədir. Hеç kəsi öz MƏRİFƏT QАPISINDАN əlibоş qаytаrmır.Vаxtilə bu şеiri sеvgilisinə qоşubmuş, indi özü hаqqındа yаzılıbmış kimi təsir bаğışlаyır:\nBu gün оnun hər şеiri təzəcə yоllаdığı məktubu kimi ürəklərimizi, ruhumuzu dirçəldir.Еlmin xаtirinə dünyаnın çоx ləzzətlərinə, çоx zövqü səfаsınа bigаnə qаlsа dа, bаrmаqаrаsı bаxsа dа, bir zövq vаrdı ki, Xаcə Nəsirəddin kimi irаdəli, mətin аdаm оnun şirinliyindən ömrünün sоnunаcаn əl çəkə bilmədi. Həyаtdа rаstlаşdığı bütün sıxıntılаrа, bütün еhtiyаclаrа bənd оlmаyа, dözə, dаvаm gətirə bildi. Аncаq bir еhtiyаcı оldu ki, оnu kənаrа qоymаğа, görməməzliyə, еşitməməzliyə vurmаğа gücü çаtmаdı. Bu, Xаcı Nəsirəddin qəlbinin hаqlı tələbi, Xаcə Nəsirəddin ürəyinin hərdən-hərdən şеir dоğurmаq, şеirdə döyünmək həvəsi idi.\nОndаn qаt-qаt müşkül suаl vаr Ulu Ustаd?\nSəndən sоnrа yеddi əsrdən də çox kеçib.\nHələ «nəfsə nеcə аğа оlmаlı» sulının cаvаbı yоxdur. Guyа sən qоyduğun müddətdən sоnrа, dаhа dоxsаn üç əsr kеçəndən sоnrа tаpılаcаqmı?


"Bellingcat” və "The Insider” jurnalist Timur Kuaşev, fəal Ruslan Maqomedraqimov və "Yeni Rusiya” hərəkatının lideri Nikita İsaevin cinayətləri ilə bağlı araşdırma yazısı çap edib.\nQaynarinfo "Dojd”a istinadla xəbər verir ki, araşdırmaçılar, ehtimal ki, müxalif siyasətçi Aleksey Navalnının həyatına qəsd edən FSB zabitlərinin bu cinayətlərdə iştirak edə biləcəyini irəli sürüblər.\nİstintaq materiallarına görə, Nalçikdən olan jurnalist və hüquq müdafiəçisi Timur Kuaşevin cəsədi 1 avqust 2014-cü ildə qançırlar və qolunun altında bir şpris izi ilə tapılıb. Ehtimal olunur ki, qatillər adam huşunu itirsin deyə ağzına və burnuna xloroforma batırılmış parça dürtüblər.\nBununla belə, Kuaşevin ölümünün rəsmi səbəbi kəskin koroner çatışmazlıq kimi göstərilib.\nAraşdırma müəlliflərinin verdiyi məlumata görə, Nalçikdə qətl günü "Navalnını zəhərləyənlər” Konstantin Kudryavtsev, NII-2 FSB-nin həkimi İvan Osipov və daha iki zabit - Denis Maçikin və Roman Matyuşin olub.\n24 mart 2015-ci ildə separatçı "Sadval" "ictimai regional hərəkatı”nın fəalı Ruslan Maqomedraqimovin Kaspiyskdə ölüsü tapılıb. Rəsmi versiyada şiddət izləri tapılmasa da, boğulmadan öldüyü deyilir. Maqomedraqimovun yaxınlarının dediyinə görə, boynunda iynə vurma izlərinə bənzər iki iz tapılıb.\nAraşdırmaçılar 2015-ci ilin yanvarında "zəhərləmə həkimi" İvan Osipovun Mahaçqalaya iki dəfə uçduğunu və Kudryavtsevin də qətldən bir həftə əvvəl oraya getdiyini qeyd edib. 20 mart 2015-ci ildə İvan Osipov Kaspiyskdən maşınla dörd saatlıq yolu olan Vladikavkaza təyyarəylə gedib. Araşdırmaya görə, o, qətldən iki gün sonra Moskvaya qayıdıb.\nNikita İsaev 16 noyabr 2019-cu ildə qatarda ölüb. Yol yoldaşının dediyinə görə, adam özünü pis hiss edib və zəhərləndiyini fikirləşib. "Bellingcat” FSB zabitlərinin İsaevi 2018-ci ilin dekabrından izləməyə başladığını hesab edir. Jurnalistlər şəhərlər üzrə yeddi üst-üstə düşmə və İsaevlə zabitlərin səyahət tarixlərini əldə edib. Araşdırmaçılara görə, Aleksey Aleksandrov və İvan Osipov onu zəhərləmək əməliyyatında iştirak edə bilərdi.\nDaha əvvəl, xatırladığımız kimi, "The Insider”, "Bellingcat” və CNN tərəfindən "Der Spiegel”in birgə araşdırması nəticəsində müxalif siyasətçi Aleksey Navalnının zəhərlənməsində FSB-nin gizli şöbəsindən səkkiz işçisinin iştirak etdiyi üzə çıxıb.\nAraşdırmaçılara görə, söhbət Stanislav Makşakov adına institutun rəhbəri Oleq Tayakin, Aleksey Aleksandrov, İvan Osipov, Konstantin Kudryavtsev, Aleksey Krivoşçekov, Mixail Şvets, Vladimir Panyaevdən gedir.\nRusiya Prezidenti Vladimir Putinin deyib ki, Navalnının başına gələnlərlə bağlı bütün jurnalist araşdırmaları Qərb xüsusi xidmət orqanlarının, yəni ABŞ MKİ-nin sifarişidir. O, araşdırmanı uydurma adlandırıb.


Müellimler İnstitutunun bağlanan Sumqayıt filialının taleyine aydınlıq getirildi – RƏSMİ - Azadliq Xeber\nMüellimler İnstitutunun bağlanan Sumqayıt filialının taleyine aydınlıq getirildi – RƏSMİ\nMüəllimlər İnstitutunun bağlanan Sumqayıt filialının taleyinə aydınlıq gətirildi - RƏSMİ\n27.07.2015 / 15:09 xeber –\n“Müəllimlər İnstitutunun Sumqayıt filialının maddi-texniki bazası, professor-müəllim, köməkçi və tələbə heyəti, eyni zamanda hazırda orada mövcud olan kadr hazırlığı üzrə ixtisaslarla birlikdə Sumqayıt Dövlət Universitetinin balansına verilir. Bu isə o deməkdir ki, balansa köçürülmə zamanı müəllimlər də, tələbələr də, köməkçi heyət də bütövlükdə ora keçiriləcək. Bu məsələdə heç bir narahatlığa əsas yoxdur”.\nBunu Bunu APA-ya Təhsil Nazirliyinin elm və ali təhsil şöbəsinin sektor müdiri Sülhəddin Gözəlov deyib.\nS. Gözəlov bildirib ki, işdən uzaqlaşdırılma ilə bağlı səslənən fikirlərin heç bir əsası yoxdur: “Bu bir filialın daha böyük ali təhsil müəssisəsinin tərkibinə verilməsidir. Bu zaman tələbələr və müəllimlər üçün də bir sıra üstünlüklər yaranır. Bu üstünlüklər ondan ibarətdir ki, tələbələr diplom alanda dövlət universitetinin diplomunu alacaq. Təbii ki, dövlət universitetinin maliyyə imkanları daha yüksəkdir. Bu da özünü müəllimlərin əmək haqqında göstərəcək.\nİxtisaslar da saxlanılır. Olmayan ixtisaslara isə 2015-2016 tədris il üçün tələbə qəbulu olub. Növbəti illərdə həmin ixtisaslar üzrə tələbə qəbulu davam etdiriləcək. Yəni burada ixtisasların bağlamasından söhbət getmir. Belə olan halda həmin ixtisasların yuxarı kurslarında təhsil alan tələbələr narahat olmasınlar. Çünki təhsil aldıqları halda yarana biləcək akademik borcların aradan qaldırılması üçün alt qruplara müraciət edib öz akademik borclarını ləğv edəcəklər”.\nS. Gözəlov qeyd edib ki, Azərbaycan Müəllimlər İnstitutunun Mingəçevir, Salyan və Sumqayıt filiallarının ləğv edilməsi 2013-cü ildə prezident İlham Əliyevin sərəncamı ilə təsdiq olunmuş “Azərbaycan Respublikasında Təhsilin İnkişafı üzrə Dövlət Strategiyasının” tədbirlər planına uyğundur: “Bu, Azərbaycanda təhsilin daha da təkmilləşdirilməsi ilə bağlıdır. Eyni zamanda, məqsəd ali təhsilin keyfiyyətini yüksəltməkdən ibarətdir”.\nQeyd edək ki, iyulun 24-də prezident İlham Əliyev Müəllimlər İnstitutunun Mingəçevir, Salyan və Sumqayıt filialları ləğv edilməsi barədə sərəncam imzalayıb.


Əli İnsanovun əmlakını satan prezidentin köməkçisinin qızı imiş\n2021, 23 İyun, çərşənbə, Bakı vaxtı 20:12\nƏli İnsanov, 2014\n►"Vəfa Əlizadənin aldığı 50 min manat da Əli İnsanova qaytarılsın. Lakin həmin qətnamə bu günə qədər icra olunmayıb"\nKeçmiş səhiyyə naziri Əli İnsanov ona məxsus qarajın ondan xəbərsiz satılması ilə əlaqədar hüquqi müstəvidə davasını davam etdirir.\nİyunun 29-da 1 saylı Bakı İnzibati-İqtisadi Məhkəməsində keçmiş nazirin bu məsələ ilə əlaqədar Nəsimi rayon icra şöbəsinə qarşı iddiasına baxılıb.\nƏli İnsanovun vəkili Ağaveyis Şahverdi əvvəlcə məhkəməyə məsələnin mahiyyəti barədə məlumat verib:\n"Əli İnsanovun "Basin" tərəfdə icra hakimiyyətinin sərəncamı ilə tikilmiş qarajı olub, içində də müəyyən avadanlıqlar. Onun həbsindən sonra oğlu arabir gedib baxırdı. Günlərin birində gedib görüb ki, qaraj sökülüb. Aydınlaşıb ki, kooperativ söküb və həmin əmlaka görə 50 min manat pul ödənilib. Kooperativ qarajı satanın kimliyini bizə demədi. Məhkəmə yolu ilə müəyyənləşdirdik ki, Əli İnsanovun əmlakını Əlizadə Vəfa Tariyel qızı satıb. Bu şəxs məhkəmə vasitəsilə Əli İnsanovun qarajına sahiblənib və onu satıb. Əslində, bu əməl kriminaldı. Biz şikayət verdik və apellyasiya məhkəməsinin qərarı ilə ona mülkiyyət hüququ verən qətnamə ləğv olundu. Mülkiyyət hüququ ləğv olunandan sonra məhkəmə qərar verdi ki, Vəfa Əlizadənin aldığı 50 min manat da Əli İnsanova qaytarılsın. Lakin həmin qətnamə bu günə qədər icra olunmayıb".\nBANKDAKI PAYINA HƏBS QOYULUB\nVəkil deyir ki, qətnamənin icra edilmədiyini görüb, öz mənbələri vasitəsilə Vəfa Əlizadənin "DekaBank"da dəyəri 50 min manatdan da xeyli çox olan payı olduğunu müəyyənləşdiriblər. Ardınca da qətnamənin icrasının təmin olunması üsulu kimi, onun bankdakı payının üzərinə həbs qoyulması üçün məhkəməyə müraciət ediblər.\nPivəçilər “dilə” gəldi: “Ağır vəziyyət yaranıb”\nNəsimi Rayon Məhkəməsi Vəfa Əlizadənin bankdakı payının üzərinə həbs qoyulması barədə qərardad çıxarıb.\n"Üstündən bir il keçib, amma bu qərar icra olunmur. İcra şöbəsi aparıb banka sənəd təqdim eləmir ki, Vəfa Əlizadənin payının üzərinə həbs qoyulsun. Mən qərarın icra olunmamasının səbəblərilə əlaqədar dəfələrlə bu işin icrasına məsul olan Ramin Muradovla, icra şöbəsinin rəisilə görüşmüşəm. Ramin Muradov mənə dedi ki, "bizə göstəriş var, qərar icra olunmasın". Halbuki, o qərardad dərhal icra olunmalıdır. Gördük ki, icra şöbəsi öz vəzifəsini yerinə yetirmir, özüm qərardadı banka apardım. Bir müddət sonra dedilər ki, "Tariyel müəllim məsələ ilə maraqlanıb, əlaqə saxlayacaq". Bu günə qədər də Tariyel müəllim həll eləməyib", - Ağaveyis Şahverdi bildirib.\n“DEMƏMİŞƏM Kİ, GÖSTƏRİŞ VAR”\nCavabdeh Nəsimi rayon icra şöbəsinin əməkdaşı Ramin Muradov vəkilin onunla bağlı dediklərini təkzib edib:\n"Mən deməmişəm ki, icra olunmaması barədə göstəriş var".\nQərarın hansı səbəbdən icra olunmamasına gəlincə, icraçı əvvəlcə deyib ki, qərardad icra sənədi sayılmır. Amma sonradan bildirib ki, qərarın icrası üçün lazım olan icra vərəqini göndərməyib.\nİcra vərəqinin Nəsimi rayon icra şöbəsinə göndərilməsi üçün proses iyulun 19-na qədər təxirə salıb.\nMəhkəmə prosesində o da məlum olub ki, Əli İnsanovun əmlakını satan Vəfa Əlizadə prezidentin köməkçisi Tariyel Ağayevin qızıdır.\nY.Qəhrəmanoğlu sərbəst buraxılıb\nƏli İnsanov: “Heç bir təhdid məni çəkindirə bilməz”\nƏli İnsanova yenidən cinayət işi açılır? - Vəkilin açıqlaması


Ev Cəmiyyət Müdafiə Nazirliyi: Nəcməddin Sadıkov Azərbaycan Ordusundan ehtiyata buraxılıb\nAzərbaycan Müdafiə Nazirliyi müdafiə nazirinin birinci müavini – Silahlı Qüvvələrin Baş Qərargah rəisi, general-polkovnik Nəcməddin Sadıkovun səhhətində problemlər yaranması və müalicə üçün Rusiyanın paytaxtı Moskvaya aparılması ilə bağlı yayılan məlumatlara münasibət bildirib.\nMüdafiə Nazirliyinin Mətbuat xidmətindən bildirilib ki, N.Sadıkov hazırda Azərbaycan Ordusunda xidmətdə deyil.\nQeyd olunub ki, o, ordu sıralarından ehtiyata buraxılıb.\nMüdafiə nazirinin birinci müavini – Silahlı Qüvvələrin Baş Qərargah rəisi vəzifəsinə təyinat olub-olmamasına gəlincə, nazirlik bu məsələyə aydınlıq gətirməyib.\nN.Sadıkov 1956-cı ildə anadan olub. O, 2 noyabr 1993-cü ildə müdafiə nazirinin birinci müavini – Azərbaycan Respublikası Silahlı Qüvvələrinin Baş Qərargahının rəisi vəzifəsinə təyin edilib. 2020-ci ilin oktyabr ayında isə N.Sadıkovun adı Müdafiə Nazirliyinin rəsmi saytının rəhbər şəxslər bölməsindən çıxarılıb.\nƏvvəlki məqaləBu günədək ölkədə koronavirusa qarşı cəmi 50 min nəfər peyvəndlənib\nNövbəti məqalədəAlmaniya distant təhsilin əlçatımlı olması üçün kompüterlərin alınmasına 500 milyon dollar ayırdı\nƏksər avropalılar müsəlmanların mühacirətinə qarşı çıxır


Azərbaycan neftinin qiymətləri martın 15-də artıb\nEnergetika 18 Mart 2013 11:23 (UTC+04:00)\nCIF bazisi üzrə İtaliyanın Augusta limanı şərtləri ilə Azərbaycanın yüngül neftinin qiyməti martın 15-də 113,13 dollar/barel təşkil edib. 1997-ci ildən yüngül neft hasil edən ARDNŞ-dən (Azərbaycan Respublikası Dövlət Neft Şirkəti) bazar ertəsi Trend-ə verilən məlumata görə, cümə günü neftin qiymətləri cümə axşamına nisbətən 1,19 dollar/barel artıb.\nARDNŞ-dən bildiriblər ki, FOB Türkiyənin Ceyhan limanı şərtləri ilə Azərbaycanın yüngül neftinin qiyməti martın 15-də 112,31 dollar/barel təşkil edib ki, bu da əvvəlki qiymətdən 1,2 dollar/barel çoxdur.\nNovorossiysk limanından yüklənən URALS neftinin qiyməti martın 15-də 106,87 dollar/barel təşkil edib ki, bu da əvvəlki qiymətdən 1,19 dollar/barel çoxdur.\nŞimal dənizindən hasil edilən "Brent Dated" etalon növlü neftin qiyməti martın 15-də 109,32 dollar/barel təşkil edib. Bu, əvvəlki qiymətdən 1,34 dollar/barel çoxdur.


Azerbaycan pasportu dünyanın en güclüleri arasında - Azadliq Xeber\nAzerbaycan pasportu dünyanın en güclüleri arasında\nAzərbaycan pasportu dünyanın ən güclüləri arasında\n10:55 xeber – Dünyanın ən güclü pasportları reytinqi hazırlanıb. Azadlıq.az xəbər verir ki, anspress-in məlumatına görə, siyahını Amerika konsaltinq şirkəti olan “Arton Capital” hazırlayıb. Siyahının hazırlanmasında Beynəlxalq Hava Nəqliyyatı Agentliyi (IATA) və digər mənbələrin məlumatlarından istifadə edilib. “Passport Power Rank” siyahısı sahibinin neçə ölkəyə vizasız səyahət edə bilməsi əsasında hazırlanıb.\nDünyanın ən güclü pasportu ABŞ-da və Böyük Britaniyada olub. Bu iki dövlətin vətəndaşları vizasız 147 ölkəyə gedə bilərlər. İkinci yerdə üç ölkə var – Fransa, Cənubi Koreya və Almaniya. Ölkə vətəndaşları 145 ölkəyə asanlıqla səyahət etmək imkanına malikdir.\nAzərbaycan pasportu siyahıda 57-ci pillədə qərarlaşıb. Azərbaycanlıların 61 ölkəyə vizasız gediş-gəliş imkanı var.\nAzərbaycanın ən yaxın qonşusu olan Rusiya 36, Postsovet məkanı ölkələrindən Özbəkistan 64, Ukrayna 38, Belarus 52, Qazaxıstan 53, Türkmənistan 70, Qırğızıstan 63, Tacikistan isə 64-cüdür.\nVizasızlıq qiyməti nə qədır yüksək olsa pasport siyahıda bir o qədər yüksk yer tutur. “Pasportun gücü” qiymətləndirilməsi 199 ölkə üçün aparılıb. Onlardan 193-ü BMT üvzüdür.


Xəbərlərin siyahısı: 08.07.2021 » Səhifə 3 » Avrasiya.Net\nDaş karxanasında növbəti ölüm hadisəsi\nİyulun 7-i saat 16 radələrində Qaradağ rayonu, Gülbaxt adlanan ərazidə yerləşən daş karxanasında 1981-ci il təvəllüdlü Vəli Quliyevin ölməsi barədə rayon prokurorluğuna məlumat daxil olub.\nQaradağ rayon prokurorluğundan Avrasiya.net-ə verilən məlumata görə, “Araz Mİ” MMC-yə məxsus daş karxanasında fəhlə işləyən Vəli Quliyevin “Zil” markalı qaldırıcı kran tipli yük avtomobilinin mühərrikindən ayrılmış elektrik naqilini birləşdirən zaman elektrik cərəyanının vurması nəticəsində hadisə yerində ölüb.\nMilyonlarla insan bu təhlükə ilə üz-üzə qalacaq... - BMT\nDünya ictimaiyyəti daha ölümcül ştammların peyda olmasına səbəb olacaq koronavirusun yayılmasının qarşısını almalıdır.\nAvrasiya.net xəbər verir ki, bunu BMT Baş katibi Antonio Quterreş deyib.\n“Əgər virusun meşə yanğını kimi yayılmasına izn versək, milyonlarla insan bu təhlükə ilə üz-üzə qalacaq. O, nə qədər çox yayılırsa, o qədər çox ştamm peyda olur", – deyə o bildirib.\n“Rusiya “böyük qardaş” kimi azğın, təcavüzkardır”\nUkrayna Prezidenti Vladimir Zelenskinin, “ruslar və ukraynalılar bir xalq deyil və hər kəsin öz yolu var” fikrini söyləyib.\nRusiya Federasiyası Dövlət Dumasının Krım bölgəsindən olan deputatı Mixail Şeremet Ukrayna Prezidenti Vladimir Zelenskinin fikrini kədərli adlandırıb: "Zelenskidən bu cür sözləri eşitmək kədərlidir. Ukraynanın, rəhbərlərinin səssiz razılığı ilə Qərbin Rusiyaya hakim olması üçün təcrübələrin tramplininə çevrilməsi kədərlidir".\nŞeremet onu da qeyd edib ki, Ukrayna bir dövlət olaraq yalnız Rusiya ilə çiyin-çiyinə addımladığı zaman inkişaf etdi və hesablaşıldı. Qərb heç vaxt Ukraynanı bərabər hüquqlu hesab etməyəcək.\nŞərqi Avropada Təhlükəsizlik İnstitutunun İdarə Heyətinin sədri Anatoliy Pinçuk "Xalq Cəbhəsi"nə açıqlamasında deyib ki, Zelenski tamamilə məntiqli fikir söyləyib: "Tamamilə məntiqi bir mövqe. Ukraynalılar və ruslar fərqli tarixlərə və fərqli inteqrasiya dəyərlərinə sahib iki fərqli millətdir. Slavyan köklərinə toxunarlarsa, ukraynalıların, slovakların, litvalıların ruslardan daha çox ortaq cəhəti var".\nPolitoloq Şeremetin fikirlərinə də münasibət bildirib. Deyib ki, bu, Rusiya hökumətinin nümayəndəsi üçün tipik bir mövqedir. Yalnız Rusiya Federasiyasının nümayəndələri üçün "bərabərlik" məsələsini qaldırmamaq daha yaxşıdır: "Qardaşlar ailəsində" Rusiya “böyük qardaş” kimi azğın, təcavüzkar idi. Qərb üçün Ukrayna subyekt kimi yoxdur. ABŞ, İngiltərə, "köhnə" Avropa ölkələri və Şərqi Avropa var. Bunların hamısının ayrı-ayrı maraqları var. Mən hesab edirəm ki, Ukrayna əsas geopolitik konsepsiyaları saxlamalarıdır və dəniz qonşularla daha çox əməkdaşlıq etməlidir”.\nABŞ Rusiyanı qıcıqlandıra bilər - Vadim Kozyulin\nABŞ qoşunlarının Əfqanıstanı tərk etdiyi bir vaxtda, Vaşinqton Mərkəzi Asiya ölkələri - Özbəkistan və Tacikistanla bir sıra məsələlər barədə müzakirə aparıb. Belə ki, ABŞ dövlət katibi Entoni Blinken iyulun 1-də Özbəkistan və Tacikistanın xarici işlər nazirləri ilə görüş keçirib.\nBlinken Özbəkistanın xarici işlər naziri Abdulaziz Kamilovla birgə keçirdiyi mətbuat konfransında deyib: “Regionda, xüsusən də Əfqanıstanla bağlı təhlükəsizlik məsələsində bizim güclü ortaq maraqlarımız var”.\nAyrıca olaraq Tacikistanın xarici işlər naziri Sirociddin Muhriddinlə görüşü zamanı Blinkenin Əfqanıstanı müzakirə etdiyi və ABŞ-ın Tacikistanın təhlükəsizlik, stabillik və ərazi bütövlyünü dəstəklədiyini” bildirdiyi etdiyi deyilir.\n“The New York Times” və “The Wall Street Journal” qəzetləri də daxil olmaqla media xəbər verirdi ki, ABŞ “Taliban” və “əl-Qaidə”ni nəzarətdən kənar qoymamaq üçün Özbəkistan və Taciksitanda müəyyən qüvvələr yerləşdirmək istəyir.\nABŞ-ın bu fikrə düşməsi və onu reallaşdırmaq istəyi Rusiyanı qıcıqlandıra bilərmi?\nRusiya Federasiyası Xarici İşlər Nazirliyinin Diplomatik Akademiyasının Müasir Beynəlxalq Problemlər İnstitutunun Qlobal Tədqiqatlar və Beynəlxalq Münasibətlər Mərkəzinin rəhbəri Vadim Kozyulin Avrasiya.net-ə açıqlamasında bildirib ki, Özbəkistan və ya Tacikistan ABŞ-a öz ərazilərində hərbi baza yaratmağa icazə verərsə, bu, Rusiya üçün ciddi bir qıcıqlandırıcı olacaqdır: “Rusiya bunun qarşısını almağa çalışacaq. Çünki Amerikanın bölgədəki varlığının hədəfinin Çin, Rusiya və İran qədər Əfqanıstan olmayacağını başa düşür. Əfqanıstan bunun üçün yaxşı bir örtük olacaq. Amerikanın var olduğu bir bölgədə sabitliyin ola biləcəyini demək çətindir. Tamamilə əksinə ola bilər. Ümid edirəm ki, həm Düşənbə, həm də Daşkənd bunu başa düşür”.\nYeri gəlmişkən, Rusiya xarici işlər naziri Sergey Lavrov deyib ki, Rusiya hər şeyi edəcək ki, Əfqanıstandakı təhdidlərdən müttəfiqlərini qorusun.\nO, bunun üçün Moskvanın Tacikistandakı hərbi bazasını istifadə etməyə hazır olduğunu bildirib.\nOnun sözlərinə görə, Əfqanıstandakı vəziyyət pisləşməyə doğru gedir.\n“Henley & Partners” Pasportlar İndeksi ilə bağlı yeni məlumatlar dərc edib.\nAvrasiya.net təşkilatın saytına istinadən xəbər verir ki, Yaponiya Pasport İndeksində 1-ci yeri tutur.\nBu ölkənin vətəndaşları dünyanın 193 nöqtəsinə vizasız gedə bilər. Sinqapur (192 ölkə) ikinci, Cənubi Koreya və Almaniya (hər ikisi 191 ölkə) isə üçüncü yerdə qərarlaşıb.\nReytinqdə sonuncu - 109-cu yeri Əfqanıstan tutur. Bu ölkənin vətəndaşları dünyanın cəmi 26 ölkəsinə vizasız səfər edə bilər.\nErmənilərə XƏBƏRDARLIQ: "Bayraktarlar" görünəcəyi günə hazırlaşın!\n"Armenian Report" saytının müəllifi Romella Mnatsakanyan “Rüsvayçılıq fincanı” sərlövhəli şərhində yazır:\nBeləliklə, “Bayraktarlar”ın Stepanakert səmalarında görünəcəyi günə hazırlaşmalısınız və şəhərə Azərbaycan, Türkiyə Pakistan əsgərləri girəcəklər. Və Rusiya yenidən susacaq. Bizə isə “bütün bunlar bir məğluba səs verdiyiniz və buna dözdüyünüz üçündür”, - deyiləcək. Bizə rəzalət fincanını dibinə, son damlasına qədər için deyəcəklər. Və içməli olacağıq”... ("Yenisabah" )\nAvro-2020: İngiltərə finalda!\nAvrasiya.net xəbər verir ki, İngiltərə və Danimarka yığmaları üz-üzə gəliblər. Londondakı "Uembli" stadionunda oynanılan matçda meydan sahibləri 2-1 qalib gələrək finalda İtaliyanın rəqibi olub.\nQeyd edək ki, final matçı iyulun 11-də "Uembli" stadionunda olacaq və Bakı vaxtı ilə saat 23:00-da başlayacaq.\nİraqın Ənbar vilayətində yerləşən Eyn əl-Əsəd hərbi bazasının raket atəşinə tutulması nəticəsində 3 nəfər yaralanıb.\nAvrasiya.net xəbər verir ki, bu barədə Pentaqon nümayəndəsi Cesika Maqnalti deyib.\nOnun sözlərinə görə, yaralılardan 2-i amerikalı hərbçidir.


Hava nə vaxt düzələcək? - AÇIQLAMA - Azinforum.az İnformasiya Portalı\nAna səhifə / Sosial / Hava nə vaxt düzələcək? – AÇIQLAMA\n“Ölkə ərazisindən atmosfer cəbhəsinin keçməsi nəticəsində gecə saatlarından hava şəraiti dəyişib. Respublikanın əsasən şimal və qərb rayonlarında yağıntı müşahidə olunub”.\nEkologiya və Təbii Sərvətlər Nazirliyinin Milli Hidrometeorologiya Xidmətinin rəisi Umayra Tağıyeva bildirib. Onun sözlərinə görə, qərb küləyinin sürəti saniyədə 30-34 metrədək güclənib: “Bu proses gecə ərzində respublikanın demək olar ki, əksər rayonlarında müşahidə olunub”.\nXidmət rəisi qeyd edib ki, bu gün saat 10-11 radələrinədək Abşeron yarımadasında fasilələrlə yağış yağacağı gözlənilir: “Artıq gündüz yağışın tədricən kəsilməsi proqnozlaşdırılır. Bu gün ərzində Abşeron yarımadasında güclü külək əsəcək. Küləyin ani maksimal sürətinin saniyədə 30 metrə çatacağı ehtimal olunur. Gecəyə doğru külək mülayimləşəcək”.\nO, əlavə edib ki, mayın 11-dən 14-dək ölkə ərazisində xoş hava şəraiti müşahidə olunacaq: “Zəif külək üstünlük təşkil edəcək. Havanın temperaturu get-getdə yüksələcək. Hətta mayın 12-14-də paytaxtda maksimal temperatur 25-27 dərəcə, respublikanın Aran rayonlarında isə 30 dərəcəyədək yüksələcək”.\nÖncəki Ulu Öndər Heydər Əliyevin doğum gününə həsr olunmuş “Xarıbülbül” sənət və xeyriyyə sərgisi həyata keçirilib\nNövbəti Prezident Naxçıvanda “ASAN xidmət” binasının tikintisi ilə tanış oldu


Zakir Qaralov: "Barmek-Azərbaycan" şirkətinin gələcək fəaliyyəti ilə bağlı son qərarı İqtisadi İnkişaf Nazirliyi verəcək\nZakir Qaralov: "Barmek-Azərbaycan" şirkətinin gələcək fəaliyyəti ilə bağlı son qərarı İqtisadi İnkişaf Nazirliyi verəcək\nSiyasət 5 May 2006 12:25 (UTC+04:00)\n"Barmek-Azərbaycan" şirkətinin gələcək fəaliyyəti ilə bağlı son qərarı İqtisadi İnkişaf Nazirliyi verəcək. Trend in xəbərinə görə bu barədə Azərbaycanın baş prokruoru Zakir Qaralov məlumat verib.\nBaş prokuror bildirib ki, Baş Prokurorluğunun Korrupsiyaya Qarşı Mübarizə İdarəsi tərəfindən şirkətin fəaliyyəti ilə bağlı aparılan istintaqın gedişatında şirkətin 6 vəzifəli şəxsi cinayət məsuliyyətinə cəlb olunaraq həbs edilib.\n"Barmek-Azərbaycan" şirkətinin rəhbərliyi Azərbaycan vətəndaşlarına məxsus 10 milyon dollara yaxın vəsaiti talan edərək Türkiyədəki və başqa ölkələrdəki banklara köçürüb. Hesab edirik ki, vətəndaşlara məxsus həmin pullar "Barmek-Azərbaycan" şirkətinin rəhbərliyi tərəfindən talan edilib. Eyni zamanda istintaq orqanı araşdırıb ki, şirkət rəhbərliyi tərəfindən dövlətə məxsus olan 26 min kv.m sahədə torpaq sahəsi hazırda həbsdə olan "Azpetrol" Şirkətinin təsisçisi Rafiq Əliyevin adına qeyri-qanuni olaraq özəlləşdirilib" - deyə baş prokuror qeyd edib.\nZ.Qaralovun sözlərinə görə, "Barmek-Azərbaycan"la bağlı istintaqın həyata keçirilməsində heç bir məqsəd güdülmür. Sadəcə olaraq Koorrupsiyaya Qarşı Mübarizə İdarəsi korrupsiya hallarının araşdırılmasını həyata keçirir.


Türkiyə Banqladeşdəki səfirini geri çağırıb » Ağ Xəbər\nAgXeber.com » Xeberlenti » Türkiyə Banqladeşdəki səfirini geri çağırıb\nTürkiyə Banqladeşdəki səfirini geri çağırıb\nTürkiyə Banqladeşdə “Cemaati İslami” təşkilatının lideri, 73 yaşlı Motiur Rahman Nizaminin edam olunmasına sərt etirazını bildirib.\nAPA-nın “Hürriyet”ə istinadən verdiyi xəbərə görə, Türkiyə Banqladeşdəki səfiri Devrim Öztürkü məsləhətləşmələr üçün geri çağırıb. D. Öztürk Ankaraya qayıtdıqdan sonra prezident Rəcəb Tayyib Ərdoğan və xarici işlər naziri Mövlud Çavuşoğlu ilə görüşəcək. Səfirin Türkiyədə nə qədər qalacağı bəlli deyil.\nTürkiyə XİN-in açıqlamasında Banqladeşdə daha əvvəl sənaye və kənd təsərrüfatı naziri vəzifəsində çalışmış Rahman Nizaminin belə bir cəzaya layiq olmadığı bildirilib: “Edamı şiddətlə qınayır, mərhuma Allahdan rəhmət diləyirik. Banqladeşdə edam cəzalarının təxirə salınması üçün bu ölkə rəhbərliyinə dəfələrlə yüksək səviyyələrdə çağırış etmiş, cəzaların həyata keçirilməsinin toplumda yeni gərginliklərə yol açacağı ilə bağlı narahatlığımızı bildirmişdik. Edam cəzasını ləğv etmiş bir ölkə olaraq keçmişin yaralarının bu üsullarla sarılmasının mümkün olmadığını və bunun banqladeşli qardaşlarımız arasında kin və nifrəti körükləyəcəyini hesab edirik”.\nQeyd edək ki, Banqladeşin ən böyük islam partiyasının lideri olan Motuir Rahman Nizami 1971-ci ildə müstəqillik mübarizəsi sırasında Pakistanla əməkdaşlığa gedərək soyqırım və hərbi cinayətlər törətməkdə ittiham olunurdu. Üç ayrı cinayətdə suçlanan Nizaminin 480 nəfərin ölümündə rol oynadığı bildirilib. O, xüsusi məhkəmədə mühakimə olunaraq edama məhkum edilib. Xatırladaq ki, 1971-ci ildə Pakistanın şərqi və qərbi arasında başlayan vətəndaş müharibəsi ölkənin parçalanması və Banqladeş dövlətinin qurulması ilə nəticələnib.скачать dle 10.6фильмы бесплатно\n18 gənci fərqli üsulla edam etdilər - ŞOK GÖRÜNTÜLƏR/18+


Seyyid Bətha həzrət Əbu Talibin (əleyhissəlam) vəfatı - Ayətullah şeyx hacı Məhəmməd Cavad Fazil lənkəranin saytı\nSeyyid Bətha həzrət Əbu Talibin (əleyhissəlam) vəfatı\nHicrətdən üç il əvvəl, besətin 10-cu ili, rəcəb ayının 26-ı həzrət Əmirəl-möminin Əli əleyhissəlamın əziz atası, həzrət Peyğəmbərin (sallallahu əleyhi və alih) himayədarı Seyyid Bətha həzrət Əbu Talibin (əleyhissəlam) vəfat günüdür\nHicrətdən üç il əvvəl, besətin 10-cu ili, rəcəb ayının 26-ı həzrət Əmirəl-möminin Əli əleyhissəlamın əziz atası, həzrət Peyğəmbərin (sallallahu əleyhi və alih) himayədarı Seyyid Bətha həzrət Əbu Talibin (əleyhissəlam) vəfat günüdür. Bu qəmli və kədərli gün münasibəti ilə öncə həzrət İmam Zaman əleyhissəlama, eləcə də bütün şiələrə və Əhli-beyti (əleyhimussəlam) sevənlərə təsəlli və başsağlığı deyirik.\nO Həzrətin adı İmran, atası cənab Əbdul-Muttəlib və anası Fatimə bint Əmr ibn Ayiz olub. Əbu Talib həzrət Peyğəmbərin (sallallahu əleyhi və alih) atası Abdullah və Zubeyr ibn Əbdul-Muttəlib ilə bir ata və anadan olan qardaş olmuşdur. Əbdul-Muttəlibin digər övladları isə bu üç nəfər ilə ancaq ata tərəfdən bir olmuşlar.\nMərhum Əllamə Məclisi buyurur: həzrət Əbu Talibin heç bir zaman bütləri sitayiş etməyib İslamı qəbul etməsində və onun həzrət Peyğəmbərə (sallallahu əleyhi və alih) iman gətirməsində Əhli-beyt tərəfdarları müttəfiq surətdə inamlıdırlar. Əslində Əbu Talib həzrət İbrahimin (əleyhissəlam) vəsilərindən biri olmuşdur.\nMərhum Şeyx Səduq yazır: hədisdə deyilir ki, cənab Əbdul-Muttəlib (əleyhissəlam) İlahi hüccət və cənab Əbu Talib (əleyhissəlam) isə onun vəsisi olmuşdur. Bəzi hədislərə əsasən peyğəmbərlərin əmanətləri, o cümlədən, həzrət Musanın (əleyhissəlam) əsası, həzrət Suleymanın (əleyhissəlam) üzüyü və s. Əbdul-Muttəlibin (əleyhissəlam) vasitəsilə Əbu Talibə (əleyhissəlam) yetişmiş, o da öz növbəsində onları həzrət Xatəm Ənbiyaya (sallallahu əleyhi və alih) təhvil vermişdir.\nƏhli-beytin (əleyhimussəlam) düşmənləri tarixin keşməkeşli fasilələrində həzrət Əli ibn Əbi Talibin (əleyhiməssəlam) barəsində yalanlar və iftiralar yayaraq o Həzrəti müsəlman ümmətin nəzərində kiçiltmək və onda nöqsan tapmaq niyyəti ilə əziz atası cənab Əbu Talibin (əleyhissəlam) ömrünün sonuna qədər İslamı qəbul etmədən dünyadan getməsi ilə əlaqədar töhmət və yalanlar yaymışlar. Zaman keçdikcə belə yalanlar sonradan gələn inadkar və qatı düşmənlər vasitəsilə təkrar edilib tarixin saxtakar sənədlərinə çevrilmişdir. Ona görə də Əhli-beyt (əleyhimussəlam) tərəfdarları və böyük alimlər bu mövzu ilə bağlı kitablar və məqalələr yazaraq deyilən yalanları inkar etmişlər.\nHəzrət Əbu talibin İslam dinini qəbul etməsi və dünyadan iman ilə getməsi barəsində çoxsaylı kitablar yazılmışdır. Bu barədə müxtəlif dillərdə kitablar yazılmış və həzrət Əbu Talibin (əleyhissəlam) əzəməti və məqamını təsdiq etmişlər.\nHəzrət imam Rza (əleyhissəlam) buyurur: “Cənab Əbu Talibin (əleyhissəlam) dünyadan imansız getməsinə inanan hər bir kəs kafirdir.”\nHəzrət Əbu Talibin (əleyhissəlam) həzrət Peyğəmbəri (sallallahu əleyhi və alih) himayə etməsi barəsində bəyan etdiyi şerləri, həzrət Əli əleyhissəlama mənsub edilən şerlər və dəyərli cümlələri, həzrət Əbu Talibin (əleyhissəlam) vəfat etdiyi zaman buyurduğu sözlər, quraqlıq zamanı Allahdan yağış tələb etməsi zamanı dediyi bəyanlar o Həzrətin xüsusi imana sahib olmasını təsdiq edən dəlillərdir. Bəzi hədislərdə cənab Əbu Talibin (əleyhissəlam) imanı Əshabi Kəhfin imanına təşbeh edilmişdir ki, zərurət daxilində düşmənlərin müqabilində məxfi saxlanmışdır. Həzrət Əli əleyhissəlamın əziz atasının barəsindəbuyurduğu mərsiyədən belə düşünülür ki, o Həzrətin hətta həzrət Həmzədən (əleyhissəlam) əfzəl və üstün olmasına dəlalət edir.\nTanınmış əhli-təsənnün alimi İbn Əsir Cəzəri deyir: Əbu Talibin imanlı olması barəsində Əhli-beytin (əleyhimussəlam) nəzəri qəti və müttəfiqdir. Əhli-beytin (əleyhimussəlam) icması və müttəfiq şəkildə bir məsələni təsdiqləməsi də bütün müsəlmanlar üçün hüccət və qəbul edilən dəlildir.\nƏsbəğ ibn Nəbatə deyir: Əmirəl-möminin (əleyhissəlam) buyurdu: “And olsun Allaha atam, cəddim Əbdul-Muttəlib, Haşim və Əbdu Mənaf bir an belə olsun bütə ibadət etməmişlər.” Soruşuldu ki, elə isə onlar nəyə ibadət etmişlər? Buyurdu: Kəbəyə üz tutaraq namaz qılardılar və həzrət İbrahimin (əleyhissəlam) dininə paybənd olmuşlar.\nİbn Əbil Hədid bir şerin bəyanında deyir: Əgər Əbu Talib və onun oğlu (Əli əleyhissəlam) olmasaydılar, İslam dini belə möhkəm olmazdı və dindən bir əsər qalmazdı. Əbu Talib Məkkə şəhərində Peyğəmbəri (sallallahu əleyhi və alih) müdafiə və himayə etmiş, oğlu isə Mədinə şəhərində tam qüdrəti ilə Peyğəmbəri (sallallahu əleyhi və alih) müdafiə və himayə etmişdir.\n1-Misbahul-mutəhəccid, səh. 749\n2-Ehqaqul-həqq, cild-29, səh. 614\n3-Şərh İbn Əbil hədid, cild-14, səh. 66-85\n4- Biharul-Ənvar, cild-19, səh. 24-69\n5-Təqvimuş-Şiə, səh. 181-183


Erməni qız “O Səs Türkiyə”də HƏR KƏSİ ALDATDI - VİDEO - İki sahil\n29 may 2020 02:22 Bütün xəbərlər Haqqımızda Əlaqə\n04 noyabr 2019 11:02\nErməni qız “O Səs Türkiyə”də HƏR KƏSİ ALDATDI - VİDEO\n“O Səs Türkiyə” mahnı müsabiqəsində çıxış edən erməni müğənni özünü Axıska türkü kimi təqdim edib.\nPublika.az xəbər verir ki, yarışmanın dünənki buraxılışında Suzanna Caginyan adlı müğənni iştirak edib. Maraqlıdır ki, iştirakçı əvvəlcə Axıska türkü, daha sonra isə qafqazlı olduğunu deyib.\nRus dilində mahnı ifa edən iştirakçının milliyyətinin erməni olduğu üzə çıxıb. İştirakçının milliyyətinin erməni olması və onu hər kəsdən gizlətməsi, hətta yalan danışması da diqqət çəkib. S.Caginyan Bəyazidi seçib.


ABŞ-ın ən varlı ailəsi saatda 4 milyon dollar qazanıb - Ens.az - Ensiklopediya, Azərbaycan, Dünya, Maraqlı, Xəbərlər, Bioqrafiya, Texnologiya, Vikipediya\nABŞ-ın ən zəngin ailəsi Valtonlar sərvətlərini bir il ərzində 39 milyard dollar artırıb.\n"Finans.az" xarici KİV-ə istinadən xəbər verir ki, dünyanın ən böyük pərakəndə ticarət şirkəti "Walmart"ın sahibi olan Valton ailəsinin sərvəti 1 il ərzində 152 milyard dollardan 191 milyard dollara qalxıb.\nHesablamalara əsasən, "Walmart"ın qurucusu Sem Valtonun varisləri bir dəqiqədə 70 min dollar, 1 saatda 4 milyon dollar qazanıb. Günlük qazancları isə 100 milyon dollara yaxın olub.\nQeyd edək ki, ABŞ-ın ən zəngin 0,001 hissəsinin malik olduğu sərvət böyük böhranın yaşandığı 1929-cu ildən bəri ən yüksək həddə çatıb. Bütün dünya üzrə isə ən zəngin 25 ailənin sərvəti ötən ildən bəri 250 milyard dollar, yəni 24% artaraq 1,2 trilyon dollara çatıb.\n“Twitter” şefinin həyat tərzi\nXristian cütlük bu türk serialına baxdıqdan sonra İslam dinini qəbul etdilər\n16 December 2019 14:28\n16 December 2019 12:54


FƏDAYƏ LAÇIN məhkəmədə son sözünü dedi: "Həyatda çox talesiz bir qadın olmuşam. Qadın kimi xoşbəxt ola bilməmişəm". » Azərbaycan Reallığı\nDekabrın 3-də Bakı Ağır Cinayətlər Məhkəməsində hakim Azad Məcidovun sədrliyi ilə Bakıda məhbusların qaçmasına kömək göstərməkdə təqsirləndirilən müğənni Fədayə Laçın və daha 12 nəfərin cinayət işi üzrə növbəti məhkəmə iclası davam etdirilib.\nAzerbaycanrealligi.com-un xəbərinə görə, prosesdə Fədayə Laçın son söz deyib.\nF.Laçın çıxışında çox peşman olduğnu vurğulayıb: “Mən dövlətimin qanunlarını bilən adamam. Heç vaxt qanunsuz bir əməl törətməmişəm. Həyatda çox talesiz bir qadın olmuşam. Qadın kimi xoşbəxt ola bilməmişəm. Həyatdakı yolum həmişə daşlı olub və dəfələrlə bu yolda yıxılmışam. Amma yenə də durub yola davam eləmişəm. Heç vaxt əlimdən tutanım, dəstək olanım olmayıb. Amma bu dəfə mən bataqlığa düşmüşəm. Bu dəfə mənim əlimdən tutub çıxaran olmasa, bu, yolun sonudur”.\nMüğənni 9 nəfərlik ailəsinin olduğunu da söyləyib: “Xahiş edirəm bunu nəzərə alasınız ki, ailə üzvlərim mənim himayəmdədir. Oğlum bu hadisədən sonra magistr təhsilini yarımçıq qoyub. Bu, bir ana kimi mənə böyük dağdır, 22 ildir sənətdəyəm. Ali təhsilliyəm, ziyalı ailədə böyümüşəm. Sadəcə, həyatda heç vaxt şansım gətirməyib. Nə bir insan kimi, nə də qadın kimi xoşbəxt ola bilməmişəm. Bu son hadisə də onu göstərdi ki, həqiqətən də mən bəxtsiz və talesiz insanam”.\nF.Laçın məhkəmədən əfv olunmasını xahiş edib: “Əhd eləmişəm ki, azadlığa çıxsam Şəhidlər Xiyabanına gedib, 20 Yanvar şəhidlərimiz olan İlham və Fərizənin məzarı başında öz avazımla “Yasin” oxuyacam. Onu da demək istəyirəm ki, bir insanın kriminal aləmdə olan biri ilə tanışlığının olması onun da cinayətkar olması demək deyil. Bilməzdim ki, bazarda da satılan 6 manatlıq bir açara görə belə bir vəziyyət yaranar. Əgər məndən odlu silah, soyuq silah, narkotik istəsəydilər, əlbəttə, bundan imtina edərdim. Çünki bunun cinayət olduğunu bilirəm. İndi kimsə məndən çörək belə istəyəndə ehtiyat edirəm. Fikirləşirəm ki, çörək yemək üçündür, amma yenə də ehtiyat edirəm”.\nQeyd edək ki, dövlət ittihamçısı çıxışında təqsirləndirilənlər – müğənni F.Laçının 6 il, Penitensiar Xidmətin tabor komandiri Bəhruz Abdullayevin 10 il, qarovul rəisi Ceyhun Səmədovun 10 il, müavinləri – Tural Poladxanovun 8 il 6 ay, Fuad Hacıyevin 8 il 6 ay, taksi sürücüsü Məhəmməd Hacıyevin 8 il, Günay Atakişiyevanın 7 il, Aqil Nəcəfovun 10 il, İsrafil Soltanovun 8 il, Şahmar Bəyəlizadənin 8 il, Tərlan Zeynalovun 8 il, Anar Əsgərovun 8 il və Əli Ağaminin (cəzaları birləşdirilib) 20 il müddətinə azadlıqdan məhrum edilməsini istəyib.\n21 iyl, 11:59